**Anexă la H.C.L. Sector 4 nr. 205/30.12.2021, cu modificările și completările ulterioare**

**Metodologia de gestionare a locurilor de parcare aflate pe domeniul public sau privat al Municipiului București de pe raza Sectorului 4, precum și de aplicare a unor sancțiuni contravenționale și/sau măsuri tehnico-administrative în ceea ce privește ocuparea fără drept a domeniului public sau privat al Municipiului București de pe raza Sectorului 4 cu autovehicule de orice tip**

**TITLUL I**

**Dispoziții Generale**

**TITLUL II**

**Atribuirea și utilizarea locurilor de parcare de reședință de pe raza Sectorului 4 al Municipiului București aflate în administrarea și exploatarea Direcției Mobilitate Urbană Sector 4**

**TITLUL III**

**Utilizarea parcărilor publice și atribuirea locurilor de parcare pe bază de abonament în parcările publice de pe raza Sectorului 4 al Municipiului București aflate în administrarea și exploatarea Direcției Mobilitate Urbană Sector 4**

**TITLUL IV**

**Regulamentul privind stabilirea și aplicarea măsurilor tehnico-administrative de blocare a roții autovehiculelor/vehiculelor care ocupă fără drept parcările și domeniul public sau privat al Municipiului București de pe raza Sectorului 4 al Municipiului București**

**TITLUL V**

**Contravenții și sancțiuni**

**TITLUL VI**

**Dispoziții finale**

**ANEXE**

**la Metodologia de gestionare a locurilor de parcare aflate pe domeniul public sau privat al Municipiului București de pe raza Sectorului 4, precum și de aplicare a unor sancțiuni contravenționale și/sau măsuri tehnico-administrative în ceea ce privește ocuparea fără drept a domeniului public sau privat al Municipiului București de pe raza Sectorului 4 cu autovehicule de orice tip**

**Anexa nr. 1 – Model - *Contract de închiriere loc parcare de reședință***

**Anexa nr. 2 – Model - *Contract de utilizare pe bază de abonament a unui loc în***

 ***parcările publice***

**Anexa nr. 3 – Model - *Înștiințare de blocare a roții autovehiculului/vehiculului***

**Anexa nr. 4 – Model - *Proces-verbal de blocare a roții autovehiculului/vehiculului***

**Anexa nr. 5 – Model - *Proces-verbal de deblocare a roții autovehiculului/ vehiculului***

**Anexa nr. 6 – Model – *Dispoziție de ridicare***

**Anexa nr. 7 – Model - *Atenționare*** (*în cazul mutării autovehiculului/vehiculului*)

**Anexa nr. 8 – Model - *Înștiințare de mutare a autovehiculului/vehiculului***

**Anexa nr. 9 - Model - *Dispoziție de ridicare în vederea mutării***

**Anexa nr. 10 - Model – *Fișă autovehicul/vehicul ridicat și mutat***

**Anexa nr. 11 – Model – *Protocol de colaborare***

**Anexa nr.12 - Model – *Panou informativ***

**TITLUL I**

**Dispoziții Generale**

**Art.1.** **(1)** Prezenta Metodologie stabileşte condiţiile de organizare, utilizare, exploatare și gestionare a tuturor spaţiilor destinate parcărilor de reședință și parcărilor publice amplasate pe terenurile aparţinând domeniului public sau privat al statului, aflate în administrarea și/sau exploatarea Sectorului 4 al Municipiului București prin Direcția Mobilitate Urbană Sector 4, precum și de aplicare a unor măsuri tehnico-administrative în ceea ce privește ocuparea fără drept a domeniului public sau privat al Municipiului București de pe raza Sectorului 4 cu autovehicule/vehicule de orice tip.

**(2)** Prezenta Metodologie se aplică în mod corespunzător în ceea ce priveşte organizarea, utilizarea, exploatarea și gestionarea spaţiilor similare de parcare amplasate subteran sau suprateran, care au ca destinație parcarea de reședință și/sau parcarea publică.

**(3)** Spaţiile destinate parcării autovehiculelor/vehiculelor de pe terenurile aparţinând persoanelor fizice sau juridice de drept privat nu sunt reglementate de prezenta Metodologie, cu excepția situațiilor în care respectivele spații sunt preluate în administrare de către Direcția Mobilitate Urbană Sector 4.

**(4)** În realizarea prezentei Metodologii s-a avut în vedere obiectivul general al Sectorului 4 al Municipiului Bucureşti de a asigura fluidizarea și siguranța traficului rutier și pietonal, în scopul creșterii numărului de locuri de parcare, al gradului de confort al cetățenilor, al instaurării unui climat de ordine și curățenie, precum şi de protecție a spaţiilor verzi, concomitent cu realizarea unor noi spaţii de parcare astfel încât să se încurajeze parcarea autovehiculelor/vehiculelor în acestea.

**Art.2.** În sensul prezentei Metodologii termenii şi expresiile de mai jos au următoarele semnificaţii:

**a)** *administrator* - Direcția Mobilitate Urbană Sector 4;

**b)** *autorulotă* - vehicul echipat cu spațiu pentru facilități de locuit;

**c)** *autoturism* - autovehicul conceput și construit în principal pentru transportul persoanelor și al bagajelor, din categoria M1 (conform Directivei 2007/46/CE), cu cel puțin 4 roți și o viteză maximă construită mai mare de 25 km/h, având cel puțin 8(opt) locuri așezate în plus față de locul așezat al conducătorului autovehiculului;

**d)** *autoutilitară* - autovehicul de transport marfă, cu cel puțin 4 roți și o viteză maximă constructivă mai mare de 25 km/h, conceput și construit pentru transport de mărfuri;

**e)** *autovehicul* - orice vehicul echipat cu motor de propulsie, utilizat în mod obișnuit pentru transportul persoanelor sau mărfurilor pe drum;

**f)**  *blocator* – dispozitiv mecanic fixat pe amplasamentul unui loc de parcare situat într-o parcare publică sau de reședință pentru împiedicarea ocupării fără drept a acestuia;

**g)** *domeniul public sau privat al statului* - totalitatea bunurilor mobile şi imobile dobândite potrivit legii, aflate în proprietatea publică a unităţilor administrativ-teritoriale, care, potrivit legii sau prin natura lor, sunt de folosinţă sau interes public local;

**h)** *domiciliu* - locul unde o persoană fizică îşi are locuinţa principală, conform actelor doveditoare;

**i)** *drum public* - orice cale de comunicație terestră, cu excepția căilor ferate, special amenajată pentru traficul pietonal sau rutier, deschisă circulației publice, cuprinzând suprafața de teren ocupată de elementele constructive ale drumului, zona de protecție și zona de siguranță;

**j)** *exploatarea parcării* – activitatea de a pune la dispoziția utilizatorilor locuri de parcare în vederea staționării voluntare a autovehiculelor/vehiculelor și de a obține venituri din această activitate prin încasarea de taxe și/sau tarife, în conformitate cu dispozițiile legale;

**k)** *instituţii publice* - denumire generică ce include Parlamentul, Administraţia Prezidenţială, ministerele, celelalte organe de specialitate ale administraţiei publice, alte autorităţi publice, instituţiile publice autonome, precum și instituțiile din subordinea acestora;

**l)** *metodologie –* Metodologia de gestionare a locurilor de parcare aflate pe domeniul public sau privat al Municipiului București de pe raza Sectorului 4 precum și de aplicare a unor sancțiuni contravenționale și/sau măsuri tehnico-administrative în ceea ce privește ocuparea fără drept a domeniului public sau privat al Municipiului București de pe raza Sectorului 4 cu autovehicule de orice tip.

**m)** *moped* - autovehicul care face parte din categoria mopedelor potrivit Regulamentului (UE) [nr. 168/2013](https://lege5.ro/App/Document/gm2dqmjugq/regulamentul-nr-168-2013-privind-omologarea-si-supravegherea-pietei-pentru-vehiculele-cu-doua-sau-trei-roti-si-pentru-cvadricicluri-text-cu-relevanta-pentru-see?d=2021-10-28" \t "_blank) al Parlamentului European și al Consiliului din 15 ianuarie 2013. Este asimilat mopedului cvadriciclul ușor, astfel cum este prevăzut în Regulamentul (UE) [nr. 168/2013](https://lege5.ro/App/Document/gm2dqmjugq/regulamentul-nr-168-2013-privind-omologarea-si-supravegherea-pietei-pentru-vehiculele-cu-doua-sau-trei-roti-si-pentru-cvadricicluri-text-cu-relevanta-pentru-see?d=2021-10-28" \t "_blank) al Parlamentului European și al Consiliului din 15 ianuarie 2013;

**n)** *motocicletă* - autovehiculul cu două roți, cu sau fără ataș, echipat cu un motor care are o capacitate cilindrică mai mare de 50 cm3 și/sau a cărui viteză maximă, prin construcție, depășește 45 km/h;

**o)** *ocupare abuzivă* – ocuparea fără drept a unui loc de parcare aflat în administrarea Direcției Mobilitate Urbană Sector 4 sau ocuparea fără drept a domeniului public sau privat al Municipiului București de pe raza Sectorului 4;

**p)** *operator -* Direcția pentru Digitalizare și Regenerare Urbană Sector 4, persoană juridică, aflată în subordinea Consiliului Local Sector 4 care pune în aplicare sancțiunile contravenționale și/sau măsurile tehnico-administrative prevăzute în prezenta Metodologie și care are acces la baza de date a Administratorului.

**r)** *organizarea parcării* - reprezintă efectuarea de către Administrator de lucrări de amenajare a unui spațiu, astfel încât parcarea să poată fi pusă la dispoziția utilizatorilor;

**s)** *parcare* – spațiu amenajat, pe domeniul public sau privat al statului, semnalizat în mod corespunzător prin indicatoare/panouri informative și marcaje rutiere;

**ș)** *parcarea de reședință* - loc de parcare amenajat, pe domeniul public sau privat al Municipiului București de pe raza Sectorului 4, semnalizat în mod corespunzător prin indicatoare/panouri informative și marcaje rutiere, dat în folosință, contra cost sau gratuit, situat pe o rază la mai puţin de 150 metri liniari de clădirile cu destinaţie de domicilu/reședință sau sediu/punct de lucru. Acest tip de loc de parcare este destinat exclusiv persoanelor fizice sau persoanelor juridice/P.F.A./I.I./I.F. care au, la data solicitării unui loc de parcare și pe parcursul folosinței acestuia, domiciliul/ reședința/sediul/punctul de lucru în clădirile sus-menţionate;

**t)** *parcare publică* – loc de parcare amenajat, pe domeniul public sau privat al Municipiului București de pe raza Sectorului 4, aflat în administrarea și gestionarea Direcției Mobilitate Urbană Sector 4, dat în folosință, contra cost sau gratuit, destinat exclusiv staționării autovehiculelor/vehiculelor, semnalizat în mod corespunzător prin indicatoare și marcaje rutiere;

**ț)** *Proiect pilot* – zone din parcările publice cu plată, amenajate pe drumul public, amplasate în proximitatea unor obiective socio-economice de interes public, în care este necesară optimizarea rulajului autovehiculelor, semnalizate corespunzător prin panouri informative cu mențiunea „ZONA GALBENĂ” ;

**u)** *Regulament -* Regulamentul privind procedura de ridicare a autovehiculelor, prevăzută de Regulamentul de aplicare a Ordonanţei de urgenţă a Guvernului nr. 195/2002, aprobat prin Hotărârea Guvernului nr. 1.391/2006, cu modificările şi completările ulterioare, precum și ridicarea vehiculelor prevăzută de Ordonanţa nr. 21/2002 privind gospodărirea localităţilor urbane şi rurale cu modificările şi completările ulterioare, pe străzile și domeniul public aflat în administrarea Sectorului 4 al Municipiului București, Anexă la H.C.L. Sector 4 nr. 74/26.05.2021;

**v)** *remorcă sau semiremorcă* - vehicul fără motor conceput și construit pentru a fi tractat de un autovehicul;

**x)** *reședință* - locul în care o persoană fizică îşi are locuinţa secundară, conform actelor doveditoare;

**z)** *reziliere de drept* – încetarea de plin drept a contractului de închirere loc parcare de reședință/contrat de utilizare pe bază de abonament, fără a fi necesară punerea în întârziere printr-o notificare prealabilă sau intervenția instanței de judecată, aceasta rezultând din simplul fapt al neexecutării obligațiilor asumate prin contract și din încălcarea dispozițiilor prezentei Metodologii;

**y)** *rulotă* - vehicul cu două sau patru roți, remorcat la un autoturism și dotat cu elemente de confort proprii unei mici camere de locuit;

**w)** *sediu/punct de lucru* – locul unde persoana juridică/P.F.A./I.I./I.F. își desfășoară activitatea, conform actelor doveditoare;

**aa)** *staționare* - imobilizarea voluntară a unui vehicul, pe o durată de peste 5 minute;

**bb)** *Triciclu /cvadriciclu* - autovehicul cu trei roţi dispuse simetric, a cărui viteză maximă prin construcţie depăşeşte 45 km/h, care este echipat cu un motor având o cilindree de peste 50 cm3, în cazul unui motor cu ardere internă, sau cu un motor electric cu putere nominală continuă ce depăşeşte 4 kW/ vehicul cu patruroți a cărei masă în gol este de cel mult 350 kg, exclusiv masa acumulatorilor în cazul vehiculelor cu tracțiune electrică, având viteza maxim conctructivă de cel mult 45km/h și echipate cu motor.

**cc)** *tipuri de parcări publice* :

**1.** *parcare publică amenajată pe drumul public* - spațiu amenajat pe drumul public, semnalizat prin indicatoare și marcaje rutiere, destinat parcării autovehiculelor;

**2.** *parcare publică construită* - spațiu amenajat construit, în subteran sau etajat, destinat parcării autovehiculelor;

**3.** *parcare publică de tip PARK&RIDE* – spațiul amenajat pe sol sau în construcții subterane sau etajate, destinat parcării autovehiculelor pe o durată limitată;

**4.** *parcare publică la sol* - spațiu amenajat pe sol, în afara drumului public, semnalizat prin indicatoare și marcaje rutiere, destinat exclusiv staționării autovehiculelor;

**5.** *alte spații sau sisteme utilizate pentru staționarea autovehiculelor în locații special amenajate în acest scop, altele decât cele mentionate mai sus.*

**dd)** *utilizarea parcării de reşedinţă* - reprezintă folosirea, de către utilizatori, în baza unui contract de închiriere, a unui loc de parcare de reședință în scopul staționării autoturismelor/ motocicletelor/mopedelor/triciclurilor/cvadriciclurilor;

**ee)** *utilizarea parcării publice* – folosirea de către utilizatori a unui loc de parcare într-o parcare publică în scopul staționării unui autovehicul/vehicul;

**ff)** *utilizatorul parcării de reședință*  – persoana fizică sau persoană juridică/P.F.A./I.I./I.F. care folosește o parcare de reședință, partea contractantă care dobândește, în temeiul contractului de închiriere loc parcare de reședință, dreptul de folosiță a locului de parcare.

**gg)** *utilizatorul parcării publice* - persoana fizică sau persoană juridică/P.F.A./I.I./I.F. care folosește o parcare publică aflată în administrarea și gestionarea Direcției Mobilitate Urbană Sector 4;

**hh)** *panou informativ* – panou de informare, având dimensiunile 300 mmm x 400 mm amplasate în parcările de reședință de pe raza Sectorului 4 al Municipiului București, în vederea prevenirii ocupării abuzive a locurilor de parcare de reședinâî cu autovehicule. Modelul panoului informativ este evidențiat în Anexa nr.12 care face parte integrantă din prezenta Metodologie.

**hh)** *vehicul* - sistemul mecanic care se deplasează pe drum, cu sau fără mijloace de autopropulsare, utilizat în mod curent pentru transportul de persoane și/sau bunuri ori pentru efectuarea de servicii sau lucrări;

**Art.3.** Parcările de reședință și parcările publice de pe raza Sectorului 4 al Municipiului Bucureşti pot fi utilizate:

**a)** *gratuit* - pentru utilizatorii persoane fizice sau persoane juridice ce beneficiază de scutire conform prevederilor legale;

**b)** *cu plată* - pentru utilizatorii persoane fizice sau persoane juridice/P.F.A./I.I./I.F. care nu se încadrează la lit. a) de mai sus.

**Art.4.** **(1)** Taxele locale de utilizare a parcărilor de reședință sunt stabilite prin hotărâre a Consiliului General al Municipiului Bucureşti ori prin alte acte normative, iar tarifele pentru alte situații complementare, servicii și operațiuni, stabilite de prezenta Metodologie sunt aprobate de Consiliul Local al Sectorului 4.

**(2)** Tarifele locale de utilizare a parcărilor publice, precum și tarifele pentru alte situații complementare, servicii și operațiuni, stabilite de prezenta Metodologie sunt aprobate de Consiliul Local al Sectorului 4.

**(3)** Tarifele percepute pentru operațiunile de blocare/deblocare a roții, ridicare, transport și depozitare sau de mutare a autovehiculelor, precum și orice alte tarife aferente activităților reglementate în prezenta Metodologie sunt aprobate de Consiliul Local al Sectorului 4.

**(4)** Plata taxelor și tarifelor de la alin.(1)-(3) se va efectua prin mijloacele de plată prevăzute în H.C.L. Sector 4 nr. 116/16.05.2018, privind extinderea modalităților de plată a taxelor și tarifelor de parcare la nivelul Sectorului 4.

**(5)** Taxele și tarifele de la alin.(1)-(3) vor fi colectate de către Administrator.

**TITLUL II**

**Atribuirea și utilizarea locurilor de parcare de reședință**

**de pe raza Sectorului 4 al Municipiului București aflate în administrarea și exploatarea Direcției Mobilitate Urbană Sector 4**

**Capitolul I**

**Condiții de atribuire a locurilor de parcare de reședință**

**Art.5.** **(1)** Locurile de parcare din parcările de reședință de pe raza Sectorului 4 se află în administrarea și gestionarea Direcției Mobilitate Urbană Sector 4.

**(2)** Utilizarea acestor locuri de parcare se face de către persoanele fizice sau juridice/P.F.A./I.I./I.F. pe baza contractelor de închiriere loc parcare de reședință, cu durata de valabilitate de maxim 12 luni, cu posibilitatea reînnoirii numai în condițiile în care titularul fiecărui contract respectă integral prevederile prezentului Titlu și dispozițiile contractelor de închiriere a locurilor de parcare de reședință .

**Art.6.** **(1)** Atribuirea, inclusiv menținerea locurilor în parcările de reședință aflate pe raza Sectorului 4 al Municipiului București, alocate deja, se face de către Administrator în baza solicitărilor transmise, exclusiv electronic, prin intermediul platformei on-line a Direcției Mobilitate Urbană Sector 4 – [www.mobilitateurbana4.ro](http://www.mobilitateurbana4.ro), în limita locurilor disponibile, respectând următoarele condiții:

**a)** se atribuie un singur loc de parcare pentru o adresă de domiciliu/reședință (în cazul persoanelor fizice) sau sediu/punct de lucru (în cazul persoanelor juridice/P.F.A./I.I./I.F.) excepție făcând situația prevăzută la art. 29 alin.(1); în cazul în care la aceeași adresă își are domiciliul/reședința o persoană fizică și sediul/punctul de lucru o persoană juridică/P.F.A./I.I./I.F. se va atribui un singur loc de parcare pentru acea adresă;

**b)** se atribuie un loc de parcare doar pentru un autoturism din categoria M1, a cărui masă totală autorizată este mai mică de 3,5 tone, iar dimensiunile acestuia sunt de maxim 5,1 m lungime și 2,1 lățime, fără oglinzile laterale; se atribuie doar un loc de parcare într-o parcare de reședință pentru o motocicletă/un moped/un triciclu/un cvadriciclu, acolo unde există spații special amenajate sau stabilite pentru staționarea unor astfel de vehicule. Nu se atribuie locuri de parcare de reședință pentru vehiculele cu destinație specială din categoria M1 (autorulote, rulote, etc ) precum și pentru autoutilitare și remorci;

**c)** se atribuie un loc de parcare numai persoanei fizice sau persoanei juridice/P.F.A./I.I./I.F. care face dovada că are domiciliul/reședința/sediul social/punctul de lucru stabilit în imobilul declarat în solicitarea de atribuire loc parcare de reședință și care deține în posesie un autoturism/ o motocicletă/un moped/un triciclu/un cvadriciclu înmatriculat/înregistrat în România;

**d)** se atribuie un loc de parcare numai persoanei fizice sau persoanei juridice/P.F.A./I.I./I.F. care face dovada că are domiciliul/reședința/sediul social/punctul de lucru stabilit pe raza Sectorului 4 al Municipiului București;

**e)** se atribuie un loc de parcare pe o rază de maxim 150 de metri liniari față de imobilul unde solicitantul își are adresa de domiciliu/reședință/sediu social/punct de lucru;

**f)** se atribuie un loc de parcare numai persoanei fizice sau persoanei juridice/P.F.A./I.I./I.F. al cărei C.N.P. sau C.U.I. nu este utilizat pentru un loc de parcare atribuit deja pentru același tip de vehicul (autoturism/motocicletă/moped/triciclu/cavdriciclu) sau pentru o solicitare transmisă electronic prin intermediul platformei on-line a Administratorului, aflată în curs de soluționare, excepție făcând situația prevăzută la art. 29 alin.(1);

**g)** se atribuie un loc de parcare numai persoanei fizice sau persoanei juridice/P.F.A./I.I./I.F. care figurează în evidențele fiscale ale Direcției Generale de Impozite și Taxe Locale Sector 4 (are deschis rol fiscal);

**h)** se atribuie un loc de parcare pentru un autoturism/o motocicletă/un moped/un triciclu/un cvadriciclu ale cărui numere de înmatriculare/înregistrare nu au fost încă utilizate pentru un alt loc de parcare de reședință atribuit deja sau pentru o solicitare de atribuire a unui loc de parcare de reședință transmisă electronic prin intermediul platformei on-line a Administratorului, aflată în curs de soluționare;

**i)** condiția de la prezenta literă va fi considerată îndeplinită dacă solicitantul se regăsește în una dintre situațiile de mai jos:

* locul de parcare se acordă pentru un autoturism/o motocicletă/un moped/un triciclu/un cvadriciclu aflat în proprietate personală;
* locul de parcare se acordă pentru un autoturism/o motocicletă/un moped/un triciclu/un cvadriciclu utilizat în baza unor contracte de leasing;
* locul de parcare se acordă pentru un autoturism/o motocicletă/un moped/un triciclu/un cvadriciclu utilizat în baza unui contract de închiriere cu titlu oneros sau gratuit;
* locul de parcare se acordă pentru un autoturism/o motocicletă/un moped/un triciclu/un cvadriciclu dat spre folosință, în baza unei adeverințe (în cazul unui autoturism folosit în interes de serviciu de la o instituție publică și persoană juridică/P.F.A./I.I./I.F.) ;

**j)** se atribuie un loc de parcare numai unei persoane care nu figurează cu debite restante la bugetul local al Sectorului 4 al Municipiului București;

**k)** autoturismul/motocicleta care figurează pe contractul de închiriere a locului de parcare de reședință trebuie să aibă inspecția tehnică periodică valabilă (dovada se face cu o copie a certificatului de înmatriculare al autovehiculului cu viza I.T.P. valabilă), dacă dispozițiile legale prevăd efectuarea unui astfel de inspecții;

**l)** autoturismul/motocicleta/mopedul/triciclul/cvadriciclul care figurează pe contractul de închiriere a locului de parcare trebuie să aibă asigurarea obligatorie de Răspundere Civilă Auto (R.C.A.) valabilă (R.C.A.) valabilă, dacă dispozițiile legale prevăd încheierea unui astfel de asigurări;

**m)** se atribuie un loc de parcare unui cetățean străin sau cu dublă cetățenie care are un autoturim/o motocicletă/un moped/un triciclu/un cvadriciclu înmatriculat/înregistrat în România, dacă deține în proprietate un imobil în Sectorul 4, are reședința acolo și doar pentru perioada de valabilitate a vizei de reședință;

**n)** se pot atribui locuri de parcare atât prin platforma on-line a Administratorului, cât și direct, de către Administrator, pentru instituțiile publice, piețele Sectorului 4 și societățile comerciale, în limita locurilor disponibile; instituțiile publice pot beneficia de alocarea unor locuri de parcare de reședință, în mod gratuit, în limita locurilor disponibile, pentru desfășurarea unor activități specifice obiectului acestora de activitate.

**(2)** Atribuirea, inclusiv menținerea locurilor în parcările de reședință de pe raza Sectorului 4 al Municipiului București se va efectua numai dacă sunt îndeplinite, cumulativ, condițiile prevăzute la literele a), b), c), d), e), f), g), h), i), j), k) și l), precum și dacă este îndeplinită, în funcție de situație, una sau mai multe dintre condițiile prevăzute la literele m) și n).

**Capitolul II**

**Procedura de atribuire a locurilor de parcare de reședință**

**Art.7. (1)** Solicitarea pentru atribuirea unui loc de parcare de reședință se transmite exclusiv electronic prin intermediul platformei on-line disponibilă pe website-ul Administratorului ([www.mobilitateurbana4.ro](http://www.mobilitateurbana4.ro) , Secțiunea „*Solicitare loc de parcare*”), cu excepția următoarelor cazuri:

**a)** persoanele cu dizabilități vor transmite electronic solicitările într-o secțiune destinată exclusiv acestora, conform prevederilor art. 15;

**b)** persoanele fizice sau persoanele juridice/P.F.A./I.I./I.F. care au pierdut dreptul de utilizare a locurilor de parcare în urma emiterii autorizărilor pentru începerea executării unor lucrări publice în zonă sau în cazul în care locului i s-a atribuit o altă destinaţie ori a avut loc o reconfigurare a parcării prin care s-a redus numărul de locuri de parcare sau în cazul în care instanța de judecată a obligat Administratorul să pună în posesie un alt utilizator, precum și în cazul în care există solicitări pentru atribuirea de locuri de parcare de reședință pentru persoane cu dizabilități, pot fi mutate în zonă, inclusiv în alte parcări, pe o rază de maxim 150 metri liniari față de domiciliul/reședința/sediul social/punctul de lucru al titularului de contract), cu prioritate, de către Administrator, numai în cazul în care există locuri de parcare de reședință disponibile. Prin decizia Administratorului, relocarea se poate face, în limita locurilor disponibile și în parcările publice aflate în administrarea și gestionarea acestuia.

**(2)** În cazul cetățenilor care nu dețin mijloacele tehnice necesare accesării platformei on-line sau care întâmpină dificultăți pe parcursul procesului de transmitere electronică a solicitărilor, transmiterea solicitărilor către Administrator se va efectua tot prin intermediul platformei on-line a Administratorului, la sediul Direcției Mobilitate Urbană Sector 4, cu sprijinul reprezentanților instituției.

**Art.8.** Procedura de solicitare și atribuire a unui loc de parcare de reședință, inclusiv înscrierea pe lista de așteptare se afișează pe website-ului Administratorului - [www.mobilitateurbana4.ro](http://www.mobilitateurbana4.ro) în Secțiunea *„Instrucțiuni”*.

**Art.9.** **(1)** În cazul în care nu există locuri libere disponibile pe o rază de 150 de metri liniari față de imobilul căutat, sistemul informatic va returna un mesaj de atenționare și va permite solicitantului să transmită electronic o solicitare în vederea identificării, de către reprezentanții Direcției Mobilitate Urbană Sector 4 a unor spații pentru amenajarea de noi locuri de parcare, dacă situația din teren permite acest lucru, concomitent cu înscrierea în lista de așteptare în cazul eliberării unui loc în zonă.

**(2)** Sistemul informatic va ține evidența acestor tipuri de solicitări și va bloca în mod automat locurile care devin pe parcurs disponibile, urmând ca solicitanții, în astfel de cazuri, să aibă prioritate în procesul de atribuire, în ordinea cronologică a depunerii cererilor.

**(3)** Solicitantul primește, după completarea solicitării, un e-mail prin care i se indică numărul de înregistrare a solicitării în așteptare;

**(4)** În momentul eliberării/înființării unui loc de parcare, solicitantul aflat pe lista de așteptare (în ordinea cronologică a depunerii cererilor electronice), va fi notificat prin e-mail, în acest sens, având opțiunea de a accepta sau nu locul respectiv.

**(5)** În cazul acceptării locului respectiv solicitantul va putea completa solicitarea de atribuire on-line;

**(6)** În cazul în care locul nu este acceptat sau solicitantul nu răspunde la notificare, solicitarea inițială se consideră clasată, fără a mai fi transmise notificări privind eliberarea unui alt loc de parcare. Pentru a reveni în lista de așteptare se va face o nouă solicitare pe platforma on-line a Administratorului.

**(7)** Locul refuzat va fi propus automat următorului solicitant aflat pe lista de așteptare.

**(8)** Termenul maxim în care o persoană aflată pe lista de așteptare poate accepta sau refuza un loc de parcare este de 72(șaptezeci și două) ore.

**(9)** Se consideră refuz și netransmiterea unui răspuns către Administrator în termenul anterior menționat. După expirarea acestui termen solicitarea se consideră a fi clasată și nu se mai poate accesa locul de parcare eliberat, caz în care, pentru a reveni pe lista de așteptare, se va face o nouă solicitare pe platforma on-line Administratorului.

**Art.10.** În cazul în care există neconcordanțe între informațiile introduse în solicitare și documentele atașate acesteia, Administratorul poate cere solicitantului clarificări sau informații suplimentare, acesta din urmă având obligația de a trimite clarificările/documentele cerute în maxim 3 (trei) zile lucrătoare de la data transmiterii solicitării din partea Administratorului, în caz contrar solicitarea privind atribuirea locului de parcare va fi invalidată (respinsă) de drept.

**Art.11.** **(1)** După validarea cererii, solicitantul trebuie să achite taxa locală pentru locul de parcare de reședință și, dacă este cazul, tariful suplimentar menționat în situațiile menționate la art. 29 în termen de maxim 7(șapte) zile calendaristice de la data validării. Toate informațiile privind achitarea taxei și a tarifului suplimentar pentru locul de parcare (sumă, referință, modalități de plată) vor fi transmise solicitantului prin e-mail.

**(2)** Plata taxei de parcare de reședință și a altor tarife, servicii și operațiuni se efectuează, în general, prin următoarele modalități:

**a)** în numerar sau cu cardul la automatele de plată Selfpay;

**b)** online, pe site-ul [www.mobilitateurbana4.ro](http://www.mobilitateurbana4.ro) ;

**c)** prin aplicația de mobil ”Primăria Sectorului 4”;

**d)** prin alte aplicații informatice, indicate de Administrator.

**(3)** În cazul în care plata nu este efectuată în termenul prevăzut la alin. (1), solicitarea va fi invalidată (respinsă) de drept, automat, iar sistemul informatic va permite înregistrarea unei noi solicitări de atribuire după 30 (treizeci) de zile calendaristice de la data la care a fost invalidată (respinsă) solicitarea inițială.

**Art.12.** **(1)** Contractul de închiriere a locului de parcare de reședință se emite după înregistrarea plății în sistem și are, în anexă, o schiță a zonei în care se află amplasat locul de parcare pentru a facilita identificarea acestuia. Concomitent, se emite un card de parcare de reședință/vignetă de parcare de reședință, care va fi transmis(ă) către utilizator, prin serviciul poștal sau de curierat.

**(2)** Cardul de parcare de reședință/vigneta de parcare de reședință se emite gratuit, iar în cazul pierderii sau deteriorării ori furtului acestuia/acesteia, procesul de reemitere se va tarifa cu suma de 10 lei/reemitere, sumă care se achită prin aceleași metode de plată menționate la art.11 alin.(2).

**(3)** Cardul de parcare de reședință poate fi utilizat și pentru plățile ulterioare ale taxei de parcare la automatele de plată care vor permite acest serviciu.

**(4)** La încheierea contractului de închiriere loc parcare de reședință sau la reînnoirea acestuia în situația în care au intervenit modificări cu privire la schimbarea autoturismului/motocicletei/mopedului/triciclului/cvadriciclului, modificarea numelui utilizatorului, prelungirea vizei de reședință, etc. pentru utilizatorii care au indicată o adresă de e-mail validă, se vor trimite contractele în format electronic, semnate cu semnătură electronică de către Administrator. Acestea vor avea același regim juridic ca și cele tipărite.

**(5)** După primirea contractului de închiriere loc parcare de reședință pe adresa de e-mail, utilizatorul are obligația de a transmite acceptul său cu privire la încheierea acestuia, prin e-mail, în termen de maxim 3(trei) zile calendaristice de la primirea contractului.

**(6)** În cazul în care utilizatorul, în termen de 3(trei) zile calendaristice de la transmiterea de către Administrator a contractului, pe adresa de e-mail cu care acesta s-a înregistrat pe platforma on-line a Administratorului, nu transmite acordul pentru încheierea contractului transmis, se va considera că utilizatorul a acceptat tacit prevederile stipulate în contractul de închiriere loc parcare de reședință transmis și în prezentul Titlu. Dovada utilizării locului de parcare cu un contract de închiriere loc parcare de reședință valid se face prin afișarea cardului de parcare de reședință /vignetei de parcare de reședință.

**Art.13.(1)** În cazul în care parcarea de reședință este prevăzută cu sistem de acces automatizat (barieră), se va elibera și o cartelă magnetică pentru acces/sticker magnetic, pentru care se percepe o taxă de operare și mentenanță în valoare de 50 lei/an, achitată integral și în aceleași condiții cu taxa de utilizare a parcării de reședință.

**(2)** În cazul pierderii, deteriorării sau furtului cartelei magnetice pentru acces/sticker-lui magnetic, procesul de reemitere se va tarifa cu suma de 50 lei/reemitere, sumă care se achită prin aceleași metode de plată menționate la art.11 alin.(2).

**(3)** În cazul în care este necesară intervenția autovehiculelor aparținând instituțiilor prevăzute la art. 32 alin. (2) lit a) și b) din O.U.G. nr. 195/2002 privind circulația pe drumurile publice, cu modificările și completările ulterioare, în parcările de reședință prevăzute cu sistem de acces automatizat, se poate acorda, la cerere, prin decizia Administratorului, o cartelă magnetică pentru acces/sticker magnetic, în regim de custodie, pe o perioadă determinată, persoanei care face dovada domiciliului în proximitatea parcării de reședință și care prezintă documente relevante care să justifice un astfel de demers.

**Art.14.** Modelul contractului de închiriere loc parcare de reședință este prevăzut în **Anexa nr. 1** la prezenta Metodologieși poate fi modificat și/sau completat prin Decizia Directorului General al Direcției Mobilitate Urbană Sector 4, în funcție necesitatea reglementării cât mai exacte a obligațiilor contractuale și de modificările din actele normative intervenite după adoptarea Metodologiei.

**Capitolul III**

**Procedura de atribuire a locurilor de parcare de reședință**

**destinate persoanelor cu dizabilități**

**Art.15.** **(1)** Persoanele cu dizabilități, beneficiază de gratuitate și prioritate la atribuirea unui loc de parcare de reședință.

**(2)** Locurile gratuite atribuite persoanelor cu dizabilități vor fi marcate în mod corespunzator, cu simbolul alb al utilizatorului de fotoliu rulant.

**(3)** Solicitarea de atribuirea a unui loc de parcare destinat persoanelor cu dizabilități se transmite electronic, prin intermediul platformei on-line a Administratorului - [www.mobilitateurbana4.ro](http://www.mobilitateurbana4.ro) la Secțiunea „*Persoane cu dizabilități*”, iar în formularul cu regim special se vor introduce informațiile necesare.

**(4)** Solicitările pot fi transmise, în numele persoanei cu dizabilități și de către tutorele, curatorul sau asistentul personal al persoanei cu dizabilități atașând la solicitare acte din care să rezulte calitatea de tutore, curator sau asistent personal al persoanei cu dizabilități.

**(5)** În cazul în care persoana cu dizabilități, din cauza stării de sănătate, se află în imposibilitatea de a depune solicitarea de atribuire a unui loc de parcare de reședință în nume propriu, solicitarea poate fi depusă în numele tutorelui, curatorului sau asistentului personal al acestuia. **(6)** În situația de la alin.(5) tutorele, curatorul sau asistentul personal trebuie să atașeze la solicitarea de atribuire a locului de parcare atât documentele persoanei cu dizabilități cât și acte din care să rezulte calitatea de tutore, curator sau asistent personal al persoanei cu dizabilități, iar adresa de domiciliu/reședință a acestuia trebuie să fie aceeași adresă de domiciliu/reședință ca a persoanei cu dizabilități.

**(7)** În cazul în care în zona imobilului nu există locuri de parcare disponibile, Administratorul va analiza solicitarea și va demara procesul de eliberare a unui loc într-o parcare de reședință sau parcare publică existent cu contract activ sau dacă nu se găsește un asemenea loc la o distanță optimă față de imobilul respectiv, va demara procedura de creare a unui loc de parcare cât mai apropiat de accesul în imobilul respectiv.

**(8)** Utilizatorul care, pe perioada de derulare a unui contract de închiriere loc de parcare de reședință, obține un certificat pentru încadrare în grad de handicap, poate solicita transformarea respectivului loc de parcare, în loc de parcare pentru persoane cu dizabilități. În acestă situație se va încheia un contract de închiriere loc parcare de reședință pentru persoane cu dizabilități, iar utilizatorul poate solicita restituirea taxei de parcare de reședință pentru perioada cuprinsă între data încheierii respectivului contract și sfârșitul anului în care a obținut certificatul de încadrare în grad de handicap.

**(9)** Utilizatorul unui contract de închiriere loc de parcare de reședință destinat persoanelor cu dizabilități care nu mai beneficiază de un certificat de încadrare în grad de handicap poate solicita păstrarea locului de parcare de reședință deținut pe perioada cât a fost încadrat în gradul de handicap. Dacă în urma verificărilor se constată faptul că pentru respectivul loc de parcare nu există o solicitare de atribuire depusă de o persoană cu dizabilități se va încheia un contract de închiriere loc parcare de reședință, iar utilizatorul va achita taxa de parcare de reședință pentru perioada cuprinsă între data expirării certificatului de încadrare în grad de handicap și sfârșitul anului în care a expirat certificatul.

**Capitolul IV**

**Exploatarea și utilizarea parcărilor de reședință**

**Art.16.** **(1)** Contractul de închiriere loc parcare de reședință este valabil până la sfârșitul anului calendaristic în care a fost încheiat. Valabilitatea acestuia va fi prelungită de drept, în fiecare an, doar dacă utilizatorul achită integral taxa de parcare aferentă anului prelungit până la data de 31 martie. Depășirea acestui termen duce la rezilierea de drept a contractului.

**(2)** Titularul contractului de închiriere are obligația ca în fiecare an, înainte de prelungire și în maxim 30 (treizeci) de zile calendaristice de la data la care au intervenit modificări, să transmită electronic prin intermediul platformei on-line (accesând secțiunile corespunzătoare) toate documentele care au suferit modificări (reînnoire poliță R.C.A., I.T.P., C.I./B.I., schimbare număr de înmatriculare/înregistrare, înlocuire autoturism/motocicletă/moped/triciclu/ cvadriciclu, schimbare certificat de înmatriculare (talon)/certificat de înregistrare, modificări de nume, prelungire viză de reședință, etc) pentru actualizarea datelor din contractele de închiriere loc parcare de reședință. Nerespectarea acestei prevederi duce la rezilierea de drept a contractului de închiriere loc parcare de reședință.

**(3)** Neachitarea până la finele anului calendaristic anterior a tuturor creanțelor fiscale (impozite, taxe, amenzi, penalități și altele asemenea) duce la rezilierea de drept a contractului de închiriere loc parcare de reședință. Administratorul va notifica pe parcursul lunii decembrie a fiecărui an, toți contribuabilii, utilizatori ai locurilor de parcare de reședință, care figurează cu debite neachitate către bugetul local al Sectorului 4, urmând ca în cursul lunii ianuarie a anului următor, după primirea de la Direcția Generală de Taxe și Impozite Locale Sector 4 a situației cu utilizatorii care nu și-au îndeplinit toate obligațiile de plată, prin decizia Administratorului, să se dispună rezilierea de drept a contractelor de închieirere loc parcare de reședință și vacantarea locurilor de parcare ale utilizatorilor care nu și-au îndeplinit toate obligațiile de plată.

**(4)** Administratorul va efectua periodic verificări privind respectarea tuturor prevederilor stipulate în contractul de închiriere loc parcare de reședință și în prezentul Titlu. Nerespectarea acestor prevederi duce la rezilierea de drept a contractului de închiriere loc parcare de reședință.

**(5)** În cazul în care, anterior intrării în vigoare a Metodologiei, au fost încheiate contracte de închiriere loc parcare de reședință pentru două sau mai multe locuri de parcare la aceeaşi adresă de domiciliu/reședință/sediu social/punct de lucru şi există solicitări de atribuire a unui loc de parcare, pe lista de așteptare a celor care îndeplinesc condițiile de acordare a unui loc de parcare de reședință, Administratorul va putea rezilia parte din contractele încheiate, la alegerea utilizatorului, în termen de 5(cinci) zile de la notificare, iar în lipsa opțiunii scrise a utilizatorului, la alegerea Administratorului, astfel încât utilizatorul să rămână cu un contract de închiriere loc parcare de reședință activ doar pentru un singur loc.

**(6)** Încetarea contractului de închiriere loc parcare de reședință se face la cererea titularului, prin transmiterea unei solicitări prin intermediul platformei on-line a Administratorului, accesând secțiunea corespunzătoare.

**(7)** În urma emiterii autorizației pentru începerea executării unor lucrări publice în zonă sau în cazul în care unui loc de parcare i s-a atribuit o altă destinaţie ori a avut loc o reconfigurare a unei parcări de reședință prin care s-a redus numărul de locuri de parcare sau în cazul în care instanța de judecată a obligat Administratorul să pună în posesie un alt utilizator ori există solicitări de atribuire a unui loc de parcare de reședință pentru persoane cu dizabilități și nu există locuri disponibile pe o rază de maxim 150 metri liniari față de domiciliul/reședința/sediul social/punctul de lucru al titularului de contract în vederea realocării, contractul de închiriere loc parcare de reședință se va rezilia de drept, unilateral de către Administrator.

**Art.17. (1)** În cazul înstrăinării imobilului în temeiul căruia s-a obținut locul de parcare, contractul de închiriere loc parcare de reședință se va rezilia de drept după 90 (nouăzeci) de zile calendaristice de la data înstrăinării imobilului, timp în care noul proprietar are un drept de preemțiune la obținerea unui contract de închiriere loc parcare de reședință pentru același loc.

**(2)** Noul proprietar va putea valorifica dreptul de preempțiune numai dacă îndeplinește celelalte condiții din prezentul Titlu, transmițând electronic solicitarea de atribuire prin intermediul platformei on-line a Administratorului, în interiorul termenului anterior menționat, în secțiunea corespunzătore.

**(3)** În cazul în care noul proprietar nu valorifică dreptul de preempțiune în termenul anterior menționat, locul de parcare de reședință devine vacant și va fi atribuit unui solicitant care îndeplinește condițiile din prezentul Titlu.

**Art.18.** **(1)** În cazul în care utilizatorul locului de parcare înstrăinează autoturismul/motocicleta/mopedul/triciclul/cvadriciclul în temeiul căruia a obținut locul de parcare, contractul se va rezila de drept, dacă nu și-a cumpărat un alt autoturism/motocicletă/moped/triciclu/cvadriciclu sau nu depune dovada existenței unui contract de comodat/închiriere/leasing pentru un autoturism/motocicletă/moped/ triciclu/cvadriciclu pe care este îndreptățit să-l folosescă, în termen de 90(nouăzeci) de zile de la data înstrăinării și nu a depus, în același termen de 90(nouăzeci) de zile o solicitare de modificare a datelor autoturismului/motocicletei/mopedului/triciclului/cvadriciclului.

**(2)** În situația în care deși a achiziționat un autoturism/o motocicletă/un moped/un triciclu/un cvadriciclu nou utilizatorul nu l-a putut înmatricula/înregistra în termenul menționat la alin.(1), acesta poate face dovada achiziționării prin intermediul unui contract de vânzare-cumpărare/antecontract de vânzare-cumpărare/comandă fermă. În această situație locul de parcare va rămâne rezervat, urmând ca după înmatricularea noului autoturism/motocicletă/moped/triciclu/cvadriciclu să se încheie un contract de închiriere loc parcare de reședință pentru respectivul autoturism/motocicletă/moped/triciclu/cvadriciclu. Utilizatorul este obligat să plătească taxa de parcare de reședință pe perioada rezervări, în caz contrar acesta urmând să piardă dreptul de utilizare a locului de parcare, iar contractul se va rezilia de drept.

**Art.19.** Schimbarea titularului din contractul de închiriere loc parcare de reședință se poate realiza doar între persoanele fizice sau juridice/P.F.A./I.I./I.F. care au domiciliul/reședința/sediul social/punctul de lucru la aceeași adresă și se operează în baza unei solicitări ce se transmite electronic prin intermediul platformei on-line a Administratorului, însoțită atât de documentele titularului, cât și ale viitorului titular.

**Art.20. (1)** Se poate efectua schimb de locuri de parcare între doi utilizatori ai locurilor de parcare de reședință cu contracte active pentru același tip de autovehicule (autoturism/motocicletă/moped/triciclu/cvadriciclu).

**(2)** Cedarea unui contract de închiriere a unui loc de parcare de reședință nu se poate face către terțe persoane care nu au atribuit un loc de parcare de reședință.

**(3)** Procedura de efectuarea schimbului de locuri de parcare între doi utilizatori se afișează pe website-ului Administratorului - [www.mobilitateurbana4.ro](http://www.mobilitateurbana4.ro) în Secțiunea *„Instrucțiuni”*.

**Art.21.** În cazul decesului utilizatorului, pentru a prelua locul de parcare, moștenitorul va transmite electronic prin intermediul platformei on-line, certificatul de deces și documentul din care rezultă că are domiciliul la adresa menționată în contractul de închiriere loc parcare de reședință pentru respectivul loc de parcare, în termen de 90 (nouăzeci) de zile calendaristice de la data decesului. Netransmiterea documentelor în termenul anterior prevăzut conduce la rezilierea de drept a contractului de închiriere loc parcare de reședință.

**Art.22.** Pentru a asigura necesarul de locuri de parcare pentru locuitorii Sectorului 4, reprezentanții Administratorului vor efectua verificări pe teren, în termen de maxim 30(treizeci) de zile de la data primirii solicitării din partea contribuabililor din sector sau din oficiu, în vederea identificării unor spaţii pentru amenajarea de noi locuri de parcare de reședință, solicitând Sectorului 4 al Municipiului Bucureşti, prin serviciile de specialitate, efectuarea de lucrări de amenajare (unde este cazul) şi predarea acestora către Administrator în vederea atribuirii și dării în folosință a acestora către utilizatori.

**Art.23.** Nu se acceptă atribuirea și utilizarea mai multor locuri de parcare de reședință de către același autoturism/motocicletă/moped/triciclu/cvadriciclu. De la data intrării în vigoare a prezentei Metodologii, pentru situația menționată, Administratorul va rezilia de drept contractul/contractele existente, care conțin locuri de parcare diferite, pentru același autoturism.

**Art. 24.** **(1)** Pentru evitarea ocupării abuzive a locului de parcare, Administratorul va putea pune la dispoziția utilizatorului locului de parcare de reședință, contra cost și în limita stocului disponibil, un blocator.

**(2)** Blocatorul va fi achiziționat, exclusiv de Administrator și va fi montat de furnizorul acestui dispozitiv, în baza unei comenzi ferme transmise de către utilizator Administratorului.

**(3)** Utilizatorul va suporta toate costurile de achiziționare, montare și punere în funcțiune a blocatorului, precum și un cost operațional, acesta beneficiind de garanția acordată de furnizor. Costul total al blocatorului se compune din costul de achiziționare, montare și punere în funcțiune a unui blocator stabilit ca urmare a derulării procedurilor de reofertare și un cost operațional în sumă de 61(șaizeci și unu) lei, la care se adaugă TVA conform legii.

**(4)** În cazul în care intervine rezilierea/încetarea contractului de închiriere a locului de parcare de reședință, utilizatorul este obligat să demonteze blocatorul și să aducă, pe cheltuiala sa, locul de parcare la starea inițială, în termen de maxim 5(cinci) zile lucrătoare de la data la care a intervenit rezilierea.

**(5)** În cazul în care utilizatorul nu procedează în conformitate cu prevederile alin.(4), Operatorul va aduce locul de parcare la starea inițială, urmând a recupera contravaloarea tuturor cheltuielilor cu respectiva lucrare de la fostul utilizator. Blocatorul va fi luat în custodie de către Operator o perioadă de maxim 30 (treizeci) de zile.

**(6)** În situația în care utilizatorul nu solicită restituirea în perioada menționată la alin. (5) blocatorul urmează să fie distrus, întocmindu-se în acest sens un proces verbal de distrugere.

**(7)** În cazul în care utilizatorul solicită restituirea blocatorului în termenul anterior menționat acesta trebuie să facă dovada achitării contravalorii tuturor cheltuielilor efectuate de către Operator pentru aducerea locului de parcare la starea inițială pentru a-i fi restituit blocatorul.

**(8)** Utilizatorii, care la data întrării în vigoare a prezentei Metodologii, au în folosință un blocator, pot contina să folosească bocatorul, tariful utilizării acestuia fiind de 10(zece) lei/lună și se plătește anual, fără posibilitatea achiziționării blocatorului. În cazul în care tariful nu se mai achită, blocatorul va fi demontat fără preaviz, iar utilizatorul are obligația să predea Administratorului toate componentele primite în custodie (chei, telecomenzi, încărcător, acumulator etc.) în termen de maxim 5 (cinci) zile calendaristice de la data demontării.

**(9)** Este interzisă montarea, în regie proprie, a unui blocator de către utilizator.

**(10)** Procedura de solicitare a unui blocator se afișează pe website-ului Administratorului - [www.mobilitateurbana4.ro](http://www.mobilitateurbana4.ro) în Secțiunea *„Instrucțiuni”*.

**Art.25.** În cazul ocupării abuzive a unui loc de parcare de reședință sau a unui loc de parcare de reședință pentru persoane cu dizabilități, marcat corespunzător, ori în cazul blocării căilor de acces în parcările de reședință sau a căilor de acces spre locurile de parcare de reședință ori în cazul parcării unui autovehicul fără a respecta marcajele sau pe mai multe locuri de parcare, se pot aplica sancțiunile contravenționale și/sau măsurile tehnico-administrative de blocare a roții autovehiculului, de mutare sau de ridicare, transport și depozitare a acestuia, conform procedurii de aplicare și sancționare prevăzute în Titlul IV din Metodologie și/sau din Regulament.

**Art. 26.** **(1)** Suplimentar față de prevederile anterioare, utilizatorii parcărilor de reședință au obligația de a respecta prevederile Contractului de închiriere loc parcare de reședință.

**(2)** Nerespectarea obligațiilor prevăzute la alin. (1) duce la rezilierea de drept a contractului de închiriere loc parcare de reședință, iar sistemul informatic va permite înregistrarea unei solicitări de atribuire a unui nou loc de parcare de reședință după 30 (treizeci) de zile de la data la care a fost procesată rezilierea contractului.

**Art. 27.** **(1)** Pe domeniul public este interzisă amplasarea oricărui tip de indicatoare, marcaje sau înscrisuri care să indice sau să sugereze rezervarea locurilor de parcare, montarea, în regie proprie de blocatoare, precum și trasarea sau retrasarea în regie proprie a marcajelor orizontale.

**(2)** Este interzisă amplasarea în proximitatea parcărilor de reședință a oricărui tip de indicatoare, marcaje sau înscrisuri care să indice sau să sugereze rezervarea locului de parcare.

**(3)** Încălcarea prevederilor de la alin.(1) și (2) poate conduce la rezilierea unilaterală, de drept, a contractului de închiriere loc parcare de reședință de către Administrator, iar sistemul informatic va permite înregistrarea unei solicitări de atribuire a unui nou loc de parcare de reședință după 30 (treizeci) de zile de la data la care a fost procesată rezilierea contractului.

**Art. 28.** **(1)** Pentru nerespectarea prevederilor art. 27 se va aplica şi măsura ridicării, de către Operator, fără preaviz, a dispozitivelor sau însemnelor montate în regie proprie de către utilizator.

**(2)** Dispozitivele sau însemnele montate în regie proprie vor rămâne în custodia Operatorului o perioadă de maxim 10 (zece) zile, iar în cazul în care utilizatorul nu solicită restituirea, acestea urmează să fie distruse, întocmindu-se în acest sens un proces-verbal de distrugere. În cazul în care utilizatorul solicită restituirea, în termenul anterior menționat, acesta trebuie să facă dovada achiziționării dispozitivelor sau însemnelor montate în regie proprie.

**(3)** Dacă prin nerespectarea acestor prevederi se deteriorează suprafaţa carosabilului, a trotuarelor, sau a mobilierului urban, utilizatorul locului de parcare va suporta integral costurile necesare aducerii la starea iniţială.

**Capitolul V**

**Alte dispoziții**

**Art.29. (1)** Pentru o eficientă utilizare a domeniului public și privat al Municipiului București, aflat pe raza Sectorului 4, cu destinația de parcări de reședință, prin excepție de la art. 6 alin.(1) lit. a) și f)și art.16 alin.(5)se pot atribui mai multe locuri de parcare pentru o adresă de domiciliu/reședință (în cazul persoanelor fizice) sau sediu/punct de lucru (în cazul persoanelor juridice/P.F.A./I.I./I.F.) sau unei persoane fizice sau persoane juridice/P.F.A./I.I./I.F. al cărei C.N.P. sau C.U.I. este utilizat pentru un loc de parcare atribuit deja pentru același tip de vehicul (autoturism/motocicletă/moped/triciclu/cavdriciclu) sau pentru o solicitare transmisă electronic prin intermediul platformei on-line a Administratorului, aflată în curs de soluționare, cu condiția ca utilizatorul să achite pentru fiecare loc atribuit, pe lângă taxa locală de utilizare a parcărilor de reședință, un tarif suplimentar.

**(2)** Tariful suplimentar pentru al doilea loc de parcare de reședință este de 500(cincisute) lei la care se adaugă TVA, conform legii.

**(3)** Tariful suplimentar pentru următoarele locuri de parcare va fi calculat după următoarea formulă: Ts = 500 lei x (nr. de locuri de parcare închiriate – 1) + TVA;

**(4)** Solicităriledeatribuire adouă sau mai multe locuri de parcare, conform alin. (1), nu vor fi înscrise pe lista de așteptare prevăzută la art. 9 alin. (1), solicitările înscrise pe lista de așteptare având întâietate.

**5)** În acest sens, Administratorul va ține o evidență separată a solicitărilor pentru atribuirea celui de-al doilea sau a mai multor locuri de parcare.

**(6)** În situația în care, după atribuirea a două sau mai multe locuri de parcare, se depun solicitări care îndeplinesc condițiile de atribuire și nu există locuri disponibile pe o rază de 150 metri liniari față de parcarea de reședință în care acestea s-au atribuit, Administratorul poate rezilia, de drept, locurile atribuite conform alin. (1).

**TITLUL III**

**Utilizarea parcărilor publice și atribuirea locurilor de parcare pe bază de abonament în parcările publice de pe raza Sectorului 4 al Municipiului București aflate în administrarea și exploatarea Direcției Mobilitate Urbană Sector 4**

**Capitolul I**

**Dispoziții comune referitoare la parcările publice de pe raza Sectorului 4 al Municipiului București**

**Art.30.** Dispozițiile prezentului Titlu se aplică în exploatarea, gestionarea, operarea și utilizarea parcărilor publice de pe raza Sectorului 4 al Municipiului București, aflate în administrarea și gestionarea Direcției Mobilitate Urbană Sector 4.

**Art.31.** *Accesul în parcările publice de pe raza Sectorului 4 al Municipiului București și consecințele juridice ale acestuia*

**(1)** Prin solicitarea de emitere a unui tichet de acces într-o parcare publică sau utilizarea cardului de abonat/vigneta de abonat, prin staționarea într-o parcare publică ori staționarea autovehicului într-un spațiu amenajat sau stabilit și semnalizat corepunzător, conducătorul unui autovehicul acceptă și se obligă să respecte, necondiționat, toate dispozițiile prezentului Titlu.

**(2)** Este permis accesul în parcările publice al autovehiculelor care nu depășesc masa totală maxim autorizată de 3,5 tone, iar dimensiunile acestora să fie de maxim 2,5 m lățime și 5,1 m lungime, fără oglinzile laterale și care fac parte din categoria M1 (conform Directivei 2007/46/CE). Este permis accesul și staționarea motocicletelor/mopedelor/triciclurilor/

cvadriciclurilor doar în parcările publice unde există spații special amenajate sau stabilite pentru staționarea unor astfel de vehicule.

**(3)** Este interzis accesul în parcările publice de pe raza Sectorului 4 al Municipiului București autovehiculelor care depășesc dimensiunile prevăzute la art. 31 alin. (2), vehiculelor cu destinație specială din categoria M1 (autorulote, rulote, etc ), autovehiculelor din categoria M2 și M3, precum și autorulotelor, remorcilor sau semiremorcilor, autoutilitarelor. Sunt interzise staționarea motocicletelor/mopedelor/triciclurilor/cvadriciclurilor în parcările publice unde nu există spații special amenajate sau stabilite pentru staționarea unor astfel de vehicule.

**(4)**  Prin excepție, staționarea autovehiculelor care depășesc dimensiunile prevăzute la art.31 alin.(2), a rulotelor, autorulotelor, remorcilor sau semiremorcilor, autoutilitarelor și autovehiculelor concepute și construite pentru transportul de persoane, care au mai mult de 9 locuri pe scaune, inclusiv locul conducătorului autovehiculului, este permisă în parcările publice stabilite prin Dispoziția Primarului Sectorului 4, conform art. 31 alin.(4), iar tariful pentru utilizarea acestora pe bază de abonament este de 500(cinci sute) lei/lună (TVA inclus).

**(5)** Se împuternicește Primarul Sectorului 4 să stabilească prin Dispoziție, parcările publice de pe raza Sectorului 4 destinate autovehiculelor care depășesc dimensiunile prevăzute la art.31 alin.(2), rulotelor, autorulotelor, remorcilor sau semiremorcilor, autoutilitarelor și autovehiculelor concepute și construite pentru transportul de persoane, care au mai mult de 9 locuri pe scaune, inclusiv locul conducătorului autovehiculului.

**(6)** Autovehiculele electrice și hibrid, înregistrate în Municipiului București, precum și cele utilizate de persoanele cu dizabilități, beneficiază de acces gratuit în parcările publice de pe raza Sectorului 4 al Municipiului București, în baza înrolării acestora pe website-ul Direcției Mobilitate Urbană Sector 4 - [www.mobilitateurbana4.ro](http://www.mobilitateurbana4.ro) sau prin aplicația de mobil ”Primăria Sectorului 4”. Motocicletele/ mopedele/triciclurile/cvadriciclurile electrice beneficiază de acces gratuit doar în parcările publice de pe raza Sectorului 4 al Municipiului București unde există spații special amenajate sau stabilite pentru staționarea unor astfel de vehicule și numai după parcurgerea procedurii de înrolare a acestora pe website-ul Direcției Mobilitate Urbană Sector 4 - [www.mobilitateurbana4.ro](http://www.mobilitateurbana4.ro) sau prin aplicația de mobil ”Primăria Sectorului 4”.

**(7)** Prin excepție de la dispozițiile art.31 alin.(6), autovehiculele electrice și hibrid utilizate pentru activități de transport alternativ cu autovehicule și conducător auto intermediate prin platforme digitale, cele utilizate în baza unui contract de utilizare în sistem de partajare a autovehiculelor intermediate prin platforme digitale, precum și cele care prin colantare și/sau despozitive audio-video, afișează mesaje publicitare care promovează activități comerciale de orice fel, au obligația de a achita tarifele de parcare conform prevederilor în vigoare pentru utilizarea parcărilor publice de pe raza Sectorului 4 al Municipiului București.

**(8)** Prin excepție de la dispozițiile art.31 alin.(7), autovehiculele hibrid înmatriculate în Municipiul București pot utiliza, în mod gratuit, parcările publice de pe raza Sectorului 4 al Municipiului București până la data de 01.01.2025.

**Art.32.** *Modalitățile de plată ale tarifelor de parcare și a abonamentelor în parcările publice*

**(1)** Plata tarifelor de parcare și a abonamentelor se poate efectua, în general, prin următoarele modalități:

**a)** în numerar/cu cardul la automatele de plată din parcare;

**b)** în numerar/cu cardul la automatele de plată Selfpay;

**c)** online, pe site-ul [www.mobilitateurbana4.ro](http://www.mobilitateurbana4.ro) ;

**d)** prin aplicația de mobil ”Primăria Sectorului 4”;

**e)** prin SMS;

**f)** prin alte aplicații informatice, indicate de Administrator.

**(2)** Administratorul va afișa la loc vizibil modalitățile de plată pentru fiecare parcare publică în parte.

**(3)** În cazul nefuncționării sistemelor de plată, utilizatorii vor contacta dispeceratul Administratorului și vor obține informațiile necesare pentru validarea plății tarifului datorat, precum și pentru ieșirea din parcare.

**(4)** Administratorul poate lua decizia de a permite ieșirea din parcare a unuia sau mai multor autovehicule, cu obligația utilizatorilor de a achita, în termen de 24(douăzeci și patru) de ore de la ieșirea din parcare, contravaloarea tarifului datorat, prin mijloacele indicate de Administrator. Neplata tarifului datorat în termenul maxim indicat, îl îndreptățește pe Administrator să se îndrepte împotriva utilizatorului, precum și să-i blocheze accesul, pe viitor, în parcările publice aflate în administrarea și gestionarea acestuia, până la stingerea debitului înregistrat.

**(5)** Numărul de abonamente din fiecare parcare publică va fi stabilit de Administrator în funcție de gradul de ocupare a locurilor de parcare pentru care intervalul de taxare de referință este cel cu ora, într-o perioadă determinată.

**(6)** Pentru utilizarea parcărilor publice amenajate pe drumul public:

**a)** Plata tarifului de parcare se va efectua în avans pentru intervalul dorit de ocupare a locului de parcare.

**b)** După efectuarea plății, numărul autovehiculului, precum și intervalul selectat vor fi incluse automat în sistemul informatic de gestiune al parcărilor publice al Administratorului, iar la expirarea intervalului selectat și achitat, în cazul în care conducătorul acestuia nu părăsește parcarea publică, Administratorul va putea lua sancțiuni contravenționale și/sau măsurile tehnico-administrative prevăzute în Titlul IV din Metodologie și/sau din Regulament

**c)** Utilizatorii locurilor de parcare din parcările publice pot înregistra costuri suplimentare față de tarifele afișate, în funcție de metodele de plată selectate, costuri pe care nu le pot solicita Administratorului spre a fi recuperate, respectivele costuri fiind suportate integral de utilizatori.

**Art.33.** *Reguli de utilizare a parcărilor publice*

**(1)** În situații excepționale, Administratorul poate restricționa temporar accesul în incinta parcării, inclusiv pentru abonați, pe o perioadă limitată de timp. Abonaților li se va putea solicita prin telefon, e-mail sau notificare scrisă, eliberarea locului de parcare, informându-i cu privire la motivul pentru care le este restricționat accesul în parcare și perioada de timp în care accesul este restricționat.

**(2)** În situația în care un utilizator al parcării publice distruge bariera cu care este prevăzută parcarea sau componente ale acesteia, utilizatorul este obligat să acopere integral contravaloarea distrugerii, conform devizului furnizorului de echipamente și va achita integral valoarea devizului direct către furnizorul de echipamente.

**(3)** După expirarea timpului pentru care a fost achitat tariful de parcare, ieșirea din parcare se va realiza în maximum 15 (cincisprezece) minute. În caz contrar, se va datora tariful pentru încă un interval de referință de tarifare cu excepția parcărilor amenajate pe drumul public unde părăsirea locului de parcare trebuie sa aibă loc la expirarea intervalului selectat și achitat.

**(4)** În cazul pierderii tichetului de parcare, utilizatorul parcărilor publice altele decât cele amenajate pe drumul public, trebuie să precizeze ora aproximativă de intrare în parcare, în scopul identificării în sistemul automat.

**(5)** Pierderea tichetului de parcare se tarifează suplimentar cu 50(cincizeci) lei, fără ca utilizatorul să fie exonerat de plata datorată pentru timpul în care a utilizat parcarea publică. Plata se va efectua prin mijoacele de plată prevăzute la art. 32 alin.(1).

**(6)** Pierderea cardului de abonat/vignetei de abonat se va anunța de îndată Administratorului pentru blocarea acestuia în sistemul informatic și reemiterea unui nou card/unei noi vignete, iar tariful pentru configurarea și furnizarea unui nou card de abonat/vignetă de abonat este de 50(cincizeci) lei și se va achita prin mijloacele de plată prevăzute la art.32 alin.(1).

**(7)** Locurile din parcările publice rezervate persoanelor cu dizabilități vor putea fi utilizate gratuit, doar dacă autovehiculele au afișat cardul-legitimație eliberat de autoritățile competente, care conține semnul internațional reprezentativ și numai după parcurgerea Procedurii de înrolare pe website-ul Administratorului - [www.mobilitateurbana4.ro](http://www.mobilitateurbana4.ro) sau prin aplicația de mobil ”Primăria Sectorului 4” la Secțiunea „*Instrucțiuni*”. În situația în care, din motive obiective, nu se poate parcurge procedura de înrolare, Administratorul poate permite intrarea/ieșirea în/din parcare a autovehiculului care are afișat cardul-legitimație pentru persoane cu handicap, elibarat de autoritățile competente.

**(8)** Autovehiculele electrice sau hibrid ori motocicletele/mopedele/triciclurile/cvadriciclurile electrice vor beneficia de acces gratuit numai după parcurgerea Procedurii de înrolare doar după înrolarea pe website-ul Administratorului - [www.mobilitateurbana4.ro](http://www.mobilitateurbana4.ro) sau prin aplicația de mobil ”Primăria Sectorului 4” la Secțiunea „*Instrucțiuni*”.

**(9)** Abonații care au optat pentru un loc de parcare nominal, rezervat, au obligația de a efectua toate operațiunile necesare pe timp de iarnă, privind deszăpezirea respectivului loc, fără a bloca celelalte locuri de parcare sau căile de acces, în cazul în care Administratorul parcării îi solicită în mod expres aceste operațiuni. În situația în care deszăpezirea și/sau curățarea locului de parcare sau orice alte operațiuni de marcare, remarcare etc. sunt necesare a fi efectuate, abonatul are obligația de a elibera de îndată locul de parcare ocupat, sub sancțiunea rezilierii de drept, a contractului pe bază de abonament de către Administrator.

**(10)** Orice intervenție în regie proprie asupra locului de parcare (marcare, instalarea de plăcute, semne, lanțuri, blocatoare etc) se va sancționa cu rezilierea de drept a contractului pe bază de abonament de către Administrator, precum și imposibilitatea, pe o perioadă de 6 (șase) luni, de a încheia un nou contract pe bază de abonament pentru orice tip de parcare aflată în administrarea și exploatarea Administratorului.

**(11)** Utilizatorii parcărilor publice se obligă să respecte, în totalitate și următoarele reguli pe perioada staționării autovehiculelor în parcările publice:

**a)** să nu utilizeze parcarea pentru activități periculoase, ilegale, imorale sau pentru practicarea cerșetoriei;

**b)** să nu utilizeze parcarea în vederea reparației autovehiculelor sau altor activități de acest gen, inclusiv spălarea și/sau curățarea acestora;

**c)** să nu organizeze în parcare nicio reuniune politică sau publică, spectacole sau activități comerciale;

**d)** să nu campeze în parcare și să nu organizeze picnicuri, sporturi sau alte activități în parcare;

**e)** să nu distribuie materiale publicitare sau alte afișaje fără acordul scris al Administratorului;

**f)** să nu întreprindă nici o activitate de natură a genera perturbarea ordinii și liniștii publice, pagube sau inconveniente, atât parcării, cât și utilizatorilor acestora;

**g)** să nu lase în autovehicule animale nesupravegheate sau substanțe periculoase;

**h)** să nu lase minorii nesupravegheați în parcare sau în autovehiculele parcate;

**i)** să nu desfășoare ședințe foto sau video profesionale fără acordul scris al Administratorului;

**j)** să nu utilizeze claxoanele autovehiculelor;

**k)** să nu staționeze voluntar autovehiculele cu motorul aflat în funcțiune;

**l)** să nu polueze cu substanțe inflamabile, periculoase ori de natură organică parcarea;

**m)** să nu inițieze sau să participe la întreceri neautorizate în incinta parcării;

**n)** să păstreze curățenia în incinta parcării și să depoziteze sau să arunce deșeurile doar în locurile special amenajate (depozitarea sau aruncarea deșeurilor în afara locurilor special amenajate se va sancționa contravențional de către autoritățile competente, ținând cont de datele care se pot obține prin sistemul de supraveghere video al parcării);

**o)** să nu efectueze manevre ce pot fi periculoase pentru ceilalți utilizatori;

**p)** să nu staționeze voluntar autovehiculul pe o perioadă mai mare de 2 (două) zile calendaristice consecutive cu excepția abonamentelor pe locurile de parcare;

**r)** să suporte integral eventualele avarii produse atât autovehiculelor proprii, cât și altor autovehicule sau instalații pe timpul deplasării sau staționării în incinta parcărilor publice, cu excluderea răspunderii Administratorului;

**s)** să își asigure bunurile lăsate în interiorul autovehiculului prin închiderea ușilor, capotelor de motor și portbagajului, a geamurilor, trapei, bușonului rezervor, etc;

**ș)** să respecte normele de Prevenire și Stingere a Incendiilor, precum și indicațiile reprezentanților Administratorului;

**t)** să intre în parcare cutichetul eliberat la deschiderea barierei de acces, după caz;

**ț)** să nu staționeze voluntar autovehiculul în scop publicitar sau în scop de vânzare.

**(12)** Constatarea încălcării prezentului Titlu și a prevederilor legislației în vigoare se realizează de către reprezentanții Administratorului ori ai Sectorului 4 al Municipiului București sau de către alte organe abilitate de lege.

**(13)** Administratorul va asigura utilizatorilor parcărilor publice condiții civilizate de staționare, respectiv curățarea și iluminarea corespunzătoare a locurilor de parcare.

**(14)** Camerele video instalate într-o parcare publică sunt destinate exclusiv supravegherii fluxurilor de trafic în respectiva parcare, iar înregistrările video nu vor fi disponibile publicului, ci puse doar la dispoziția autorităților, la solictarea acestora, conform legislației aplicabile.

**(15)** În cazul ocupării abuzive de către un autovehicul a unui loc într-o parcare publică, a unui loc de parcare destinat persoanelor cu dizabilități marcat corespunzător, a unui loc de parcare prevăzut cu stație de încărcare pentru autoturismele electrice sau hibrid, a unui loc de parcare destinat autovehiculelor de tip car sharing**,** a unui loc de parcare în scop publicitar sau de vînzare, precum și în cazul blocării căilor de acces în parcările publice sau a căilor de acces spre locurile de parcare ori în cazul staționării unui autovehicul fără a respecta marcajele rutiere sau pe mai multe locuri de parcare sau în cazul depășirii duratei maxim admise de parcare ori în cazul neplății locului de parcare se pot aplica măsurile tehnico-administrative de blocare a roții autovehiculului, de mutare sau de ridicare, transport și depozitare a acestuia, după caz, conform procedurilor prevăzute în Titlul IV din Metodologie și/sau Regulament.

**Art.34.** *Daune cauzate autovehiculelor parcate în parcările publice*

**(1)** Personalul Administratorului nu are atribuțiuni de pază a autovehiculelor parcate în incinta parcărilor publice.

**(2)** Administratorul nu își asumă în niciun fel responsabilitatea pentru orice pagubă sau prejudiciu cauzate autovehiculelor parcate în parcările publice, pentru bunurile lăsate în interiorul acestora sau pentru eventualele daune, furturi, incendii, precum și pentru orice fel de daune cauzate de alți utilizatori ai parcărilor publice ori de terțe persoane, autovehiculelor aflate în parcare.

**Art.35.** *Orarul de funcționare și planurile tarifare în* ***parcările la sol sau construite***

**(1)** Orarul de funcționare este de luni până duminică, în intervalul orar 00.00-24.00.

**(2)** Intervalul de taxare de referință este de 2 (două) ore sau 1 (una) oră , interval nefracționabil, primele 30 (treizeci) minute fiind netaxabile, iar planul tarifar include două variante, respectiv taxarea pe interval de referință sau abonamente lunare.

**2.1.** *Taxarea pe interval de referință* :

**a)** 1(unu) leu/interval tarifar de 2 (două) ore (TVA inclus), primele 30(treizeci) minute fiind netaxabile; orice diviziune a intervalului orar va fi tarifată luând în considerare tariful pentru un interval de referință întreg de 2 (două) ore – în parcările la sol sau construite, cu excepția celor menționate la lit. b) de mai jos.

**b)** 2(doi) lei/ interval tarifar de 1 (una) oră (TVA inclus), primele 30(treizeci) minute fiind netaxabile, în parcările publice ”Piața Sudului” (nivel 0 și nivel 1) și ”Complex Comercial Piața Sudului”; orice diviziune a intervalului orar va fi tarifată luând în considerare tariful pentru un interval de referință întreg de 1 (una) oră.

**2.2.** *Abonamente lunare* :

**a)** pentru persoane **fizice**:

Abonamentul se achită integral (anual) în momentul încheierii/prelungirii contractului de utilizare pe bază de abonament și este în cuantum de:

- 60(șaizece) lei/lună (TVA inclus), în intervalul orar 00.00-24.00 pe bază de abonament cu rezervarea unui anumit loc, fără utilizarea unui *sistem tip blocator.*

- 70(șaptezeci) lei/lună (TVA inclus), în intervalul orar 00.00-24.00 pe bază de abonament cu rezervarea unui anumit loc, prin utilizarea unui *sistem tip blocator* al locului respectiv de parcare, montat exclusiv de Administrator, pe cheltuiala acestuia.

- 80(optezeci) lei/lună (TVA inclus), în intervalul orar 00.00-24.00 pe bază de abonament cu rezervarea unui anumit loc, în parcările prevăzute cu *barieră*.

**b)** pentru persoane **juridice**:

Abonamentul se achită integral (anual) în momentul încheierii/prelungirii contractului de utilizare pe bază de abonament și este în cuantum de:

- 100(una sută) lei/lună (TVA inclus), în intervalul orar 00.00-24.00 pe bază de abonament cu rezervarea unui anumit loc, fără utilizarea unui *sistem tip blocator*.

- 110(una sută zece) lei/lună (TVA inclus), în intervalul orar 00.00-24.00 pe bază de abonament cu rezervarea unui anumit loc, prin utilizarea unui *sistem tip blocator* al locului respectiv de parcare, montat exclusiv de Administrator, pe cheltuiala acestuia.

- 120(una sută douăzeci) lei/lună (TVA inclus), în intervalul orar 00.00-24.00 pe bază de abonament cu rezervarea unui anumit loc, în parcările prevăzute cu *barieră*.

**(3)** În funcție de numărul de abonamente, sistemul informatic de gestiune va ține cont de capacitatea totală a respectivei parcări, astfel încât fiecare abonat să poată să găsească un loc liber în parcare, atât pentru abonații care nu au optat pentru locuri rezervate prin sistemele de blocatoare ale locurilor de parcare, precum și pentru abonații care au optat pentru locuri rezervate prin sistemele de blocatoare ale locurilor de parcare, instalate exclusiv de Administratorul parcării publice.

**(4)** Contractele pe bază de abonamente în parcările publice se pot încheia până la sfârșitul anului calendaristic, urmând a fi reînnoite la începutul fiecărui an, cu condiția îndeplinirii tuturor prevederilor prevăzute în contract și în prezentul Titlu. Numărul abonamentelor va fi stabilit pentru fiecare parcare publică în parte, de către Administrator.

**(5)** Modelul contractului de utilizare pe bază de abonament pentru parcările publice la sol și construite este prevăzut în **Anexa nr. 2** la prezenta Metodologieși poate fi modificat și/sau completat prin decizia Directorului General al Direcției Mobilitate Urbană Sector 4 în funcție de necesitatea reglementării cât mai exacte a obligațiilor contractuale și de modificările din actele normative intervenite după adoptarea prezentei Metodologii.

**Art.36.** *Orarul de funcționare și planurile tarifare în parcajele de tip* ***Park&Ride***

**(1)** Orarul de funcționare este de luni până duminică, în intervalul orar 00.00-24.00.

**(2)** Intervalul 7.00-19.00 se tarifează ca interval întreg, indiferent de ora la care se parchează (în interiorul intervalului) cu 3(trei) lei/interval (TVA inclus).

**(3)** În afara intervalului menționat anterior, tariful este de 3(trei) lei/oră (TVA inclus).

**Art.37.** *Orarul de funcționare și planurile tarifare pentru parcările publice* ***amenajate pe drumul public***

**(1)** Orarul de funcționare este de luni până duminică, în intervalul orar 00.00-24.00.

**(2)** Planul tarifar include două variante:

**a)** *Taxarea pe interval de referință:*

**a.1.** De luni până duminică, între orele 08.00 – 18.00, intervalul de taxare de referință este de 2 (două) ore, interval nefracționabil, iar planul tarifar este de 1(unu) leu/interval de 2 (două) ore (TVA inclus) pentru locurile de parcare aflate în zonele semnalizate corespunzător prin panouri informative cu mențiunea *„ZONA VERDE”*.

**a.2.** Prin excepție, pentru locurile de parcare din sectoarele cuprinse în Proiectul pilot *„ZONA GALBENĂ”* intervalul de taxare de referință este de 1(una) oră, interval nefracționabil, iar planul tarifar este de 2(doi) lei/interval de 1(una) oră (TVA inclus).

**a.3.** Orice diviziune a intervalului orar va fi tarifată luând în considerare tariful pentru un interval de referință întreg de 2 (două) ore, respectiv 1(una) oră.

**a.4.** Zonele cu locurile de parcare cuprinse în Proiectul pilot sunt publicate periodic pe website-ul Administratorului – [www.mobilitateurbana4.ro](http://www.mobilitateurbana4.ro) și/sau pe aplicația de mobil ”Primăria Sectorului 4” și vor fi semnalizate corespunzător prin panouri informative cu mențiunea *„ZONA GALBENĂ”.*

**b)** *Abonamente* :

**b.1.** Abonamentul lunar este de 60(șaizeci) lei/lună (TVA inclus), nefracționabil și permite utilizarea unui loc de parcare fără rezervarea sau nominalizarea acestuia.

**b.2.** Abonamentul este valabil de luni până duminică în intervalul 8.00 – 18.00, doar în cursul lunii în care a fost achiziționat.

**b.3.** Achiziționarea abonamentului se face, exclusiv, prin accesarea platformei on-line disponibilă pe website-ul Administratorului – [www.mobilitateurnaba4.ro](http://www.mobilitateurnaba4.ro), Secțiunea „*Solicitare loc de parcare*” și selectarea parcării publice amenajată pe drumul public dorită, iar solicitantul va urma instrucțiunile din respectiva secțiune în vederea achiziționării abonamentului.

**(3)** De luni până duminică între orele 18.00 – 08.00 parcarea este gratuită.

**Capitolul II**

**Condiții de atribuire a contractului de utilizare pe bază de abonament**

**pentru un loc de parcare situat într-o parcare publică de pe raza**

**Sectorului 4 al Municipiului București, altele decât cele amenajate pe drumurile publice**

**Art.38.** Atribuirea locurilor de parcare pe bază de abonament în parcările publice de pe raza Sectorului 4 al Municipiului București se efectuează de către Direcția Mobilitate Urbană Sector 4 în urma solicitărilor transmise exclusiv electronic prin intermediul platformei on-line a Administratorului - [www.mobilitateurbana4.ro](http://www.mobilitateurbana4.ro), în limita locurilor disponibile, respectând, cumulativ, următoarele condiții:

**a)** se atribuie un singur loc de parcare pentru fiecare adresă de domiciliu/reședință/sediu social/punct de lucru, excepție făcând situația în care gradul de utilizare/ocupare al locurilor de parcare în respectiva parcare este scăzut.

**b)** se atribuie unei persoane fizice sau persoane juridice/P.F.A./I.I./I.F care face dovada că are domiciliul/reședința/sediul social/punctul de lucru stabilit pe raza Sectorului 4 al Municipiului București;

**c)** se atribuie unei persoane fizice sau persoane juridice/P.F.A./I.I./I.F care face dovada că are domiciliul/reședința/sediul social/punctul de lucru în imobilul declarat în solicitarea de atribuire a unui loc de parcare într-o parcare publică;

**d)** se atribuie unei persoane fizice sau persoane juridice/P.F.A./I.I./I.F care figurează în evidențele fiscale ale Direcției Generale de Impozite și Taxe Locale Sector 4 (are rol fiscal deschis);

**e)** se atribuie persoanelor fizice sau persoane juridice/P.F.A./I.I./I.F care nu figurează cu debite restante către bugetul local al Sectorului 4 al Municipiului București;

**f)** condiția de la prezenta literă va fi considerată îndeplinită dacă solicitantul se regăsește în una dintre situațiile de mai jos:

* locul de parcare se acordă pentru un autoturism/o motocicletă/un moped/un triciclu/un cvadriciclu aflat în proprietate personală;
* locul de parcare se acordă pentru un autoturism/o motocicletă/un moped/un triciclu/un cvadriciclu utilizat în baza unor contracte de leasing;
* locul de parcare se acordă pentru un autoturism/o motocicletă/un moped/un triciclu/un cvadriciclu utilizat în baza unui contract de închiriere cu titlu oneros sau gratuit;
* locul de parcare se acordă pentru un autoturism/o motocicletă/un moped/un triciclu/un cvadriciclu dat spre folosință, în baza unei adeverințe (în cazul unui autoturism folosit în interes de serviciu de la o instituție publică și persoană juridică/P.F.A./I.I./I.F.) ;

**g)** autovehiculul/vehiculul care figurează pe contractul de utilizare pe bază de abonament trebuie să aibă inspecția tehnică periodică valabilă (copie talon cu viza I.T.P. valabilă), dacă dispozițiile legale prevăd efectuarea unei astfel de inspecții;

**h)** autovehiculul/vehiculul care figurează pe contractul de utilizare pe bază de abonament trebuie să aibă asigurarea obligatorie de Răspundere Civilă Auto (R.C.A.) valabilă, dacă dispozițiile legale prevăd efectuarea unei astfel de inspecții;

**i)** se atribuie un loc de parcare într-o parcare publică unui cetățean străin sau cu dublă cetățenie, care are autovehiculul înmatriculat în România, doar dacă deține în proprietate un imobil în Sectorul 4 și are reședința în respectivul imobil, doar pentru perioada de valabilitate a vizei de reședință;

**j)** se pot atribui, fie prin platforma on-line a Administratorului, fie direct de către Direcția Mobilitate Urbană Sector 4, locuri de parcare pentru instituțiile publice, piețele Sectorului 4 și societățile comerciale, în limita locurilor disponibile; instituțiile publice pot beneficia de alocarea unor locuri în parcările publice, în mod gratuit, în limita locurilor disponibile, pentru desfășurarea unor activități specifice obiectului acestora de activitate.

**Art.381.**Pentru o eficientă utilizare a domeniului public și privat al Municipiului București, aflat pe raza Sectorului 4, cu destinația de parcări publice, prin excepție de la art. 38 lit. a) se pot atribui mai multe locuri de parcare pe bază de abonament pentru o adresă de domiciliu/reședință (în cazul persoanelor fizice) sau sediu/punct de lucru (în cazul persoanelor juridice/P.F.A./I.I./I.F.) cu condiția ca utilizatorul să achite pentru fiecare loc atribuit intr-o parcare de reședință, pe lângă tariful aferent abonamentului, un tarif suplimentar.

**(2)** Tariful suplimentar pentru al doilea loc într-o parcare publică este de 500(cincisute) lei la care se adaugă TVA, conform legii.

**(3)** Tariful suplimentar pentru următoarele locuri de parcare va fi calculat după următoarea formulă: Ts = 500 lei x (nr. de locuri de parcare închiriate – 1) + TVA;

**4)** În acest sens, Administratorul va ține o evidență separată a solicitărilor pentru atribuirea celui de-al doilea sau a mai multor locuri de parcare.

**Capitolul III**

**Procedura de atribuire a contractelor de utilizare pe bază de abonament**

**pentru locurile de parcare situate în parcările publice de pe raza Sectorului 4 al Municipiului București, altele decât cele amenajate pe drumurile publice**

**Art.39.** **(1)** Procedura de solicitare și atribuire a unui loc de parcare pe bază de abonament într-o parcare publică se afișează pe website-ul Administratorului - [www.mobilitateurbana4.ro](http://www.mobilitateurbana4.ro), la Secțiunea *„Instrucțiuni”*.

**(2)** În cazul cetățenilor care nu dețin mijloacele tehnice necesare accesării platformei on-line sau care întâmpină dificultăți pe parcursul procesului de transmitere electronică a solicitărilor, transmiterea se va efectua tot prin intermediul platformei on-line a Administratorului, la sediul Direcției Mobilitate Urbană Sector 4, cu sprijinul reprezentanților instituției.

**(3)** Solicitantul are obligația de a trimite clarificările sau documentele cerute în maxim 3 (trei) zile lucrătoare, în caz contrar solicitarea privind atribuirea locului de parcare putând fi invalidată (respinsă) de drept. Neîndeplinirea uneia din condiţiile prevăzute în prezentul Titlu dă dreptul Administratorului să invalideze solicitarea în cauză, iar sistemul informatic va permite înregistrarea unei noi solicitări după 30(treizeci) de zile de la data la care a fost anulată solicitarea inițială.

**(4)** După validarea cererii, solicitantul trebuie să achite taxa pentru locul de parcare aferentă contractului de utilizare pe bază de abonament și, dacă este cazul, tariful suplimentar menționat în situațiile menționate la art. 381 în termen de 7(șapte) zile calendaristice de la data validării. Toate informațiile privind achitarea taxei și a tarifului suplimentar pentru locul de parcare (sumă, referință, modalități de plată) vor fi transmise prin e-mail.

**(5)** Plata taxei pentru locul de parcare pe bază de abonament și a altor tarife, servicii și operațiuni se efectuează, în general, prin următoarele modalități:

**a)** în numerar/cu cardul la automatele de plată Selfpay;

**b)** online, pe site-ul [www.mobilitateurbana4.ro](http://www.mobilitateurbana4.ro) ;

**c)** prin aplicația de mobil ”Primăria Sectorului 4”;

**d)** prin alte aplicații informatice, indicate de Administrator.

**(6)** În cazul în care plata nu este efectuată în termenul prevăzut la alin. (4), solicitarea va fi invalidată (respinsă) de drept, automat, iar sistemul informatic va permite înregistrarea unei noi solicitări după 30 (treizeci) de zile calendaristice de la data la care a fost invalidată (respinsă) solicitarea inițială.

**(7)** **a)** Contractul de utilizare pe bază de abonament se emite după înregistrarea plății în sistem, are în anexă o schiță a zonei în care se află locul de parcare pentru a facilita identificarea acestuia și un card de abonat/vignetă de abonat.

**b)** La încheierea contractului de utilizare pe bază de abonament sau la reînnoirea acestuia în situația în care au intervenit modificări cu privire la schimbarea autovehiculului, modificarea numelui utilizatorului, prelungirea vizei de reședință, etc. pentru utilizatorii care au indicată o adresă de e-mail validă, se vor trimite contractele în format electronic, semnate cu semnătură electronică de către Administrator. Acestea vor avea același regim juridic ca și cele tipărite.

**c)** După primirea contractului de de utilizare pe bază de abonament, pe adresa de e-mail, utilizatorul are obligația de a transmite acceptul său cu privire la încheierea acestuia, prin e-mail, în termen de maxim 3(trei) zile calendaristice de la primirea contractului.

**d)** În cazul în care utilizatorul, în termen de 3(trei) zile calendaristice de la transmiterea de către Administrator a contractului, pe adresa de e-mail cu care acesta s-a înregistrat pe platforma on-line a Direcției Mobilitate Urbană Sector 4, nu transmite o notificare prin care să aducă la cunoștința Administratorului faptul că nu este de acord cu încheierea contractului transmis, se va considera că utilizatorul a acceptat tacit atât condițiile stipulate în contractul de de utilizare pe bază de abonament transmis cât și prevederile prezentului Titlu. Dovada utilizării locului de parcare cu un contract de utilizare pe bază de abonament valid se face prin afișarea cardului de abonat/vigneta de abonat.

**(8)** Cardul de abonat/vigneta de abonat va fi transmis(ă) prin poștă și/sau servicii de curierat. Cardul/vigneta va fi expus(ă) (lipit) la loc vizibil pentru identificare, în caz de control.

**(9)** Cardul de abonat/vigneta de abonat se emite gratuit, iar în cazul pierderii, deteriorării ori furtului acestuia/acesteia, abonatul este obligat să anunțe Administratorul care va proceda la reemiterea cardului de abonat/vignetei de abonat, iar tariful pentru configurarea și furnizarea unui nou card de abonat va fi de 50(cincizeci) lei. Suma se poate achita prin aceleași metode de plată disponibile pentru restul taxelor și tarifelor încasate.

**(10)** Cardul poate fi utilizat și pentru plățile ulterioare ale taxei de parcare la automatele de plată care vor permite acest serviciu.

**Capitolul IV**

**Obligațiile utilizatorilor locurilor de parcare din parcările publice,**

**altele decât cele amenajate pe drumurile publice,**

**în baza contractelor de utilizare pe bază de abonament**

**Art.40.** **(1)** Contractul de utilizare pe bază de abonament este valabil până la sfârșitul anului calendaristic în care a fost încheiat. Valabilitatea acestuia va fi prelungită de drept pe încă un an calendaristic, doar dacă achită integral taxa de parcare aferentă anului prelungit până la data de 31 martie. Depășirea acestui termen duce la rezilierea de drept a contractului de utilizare pe bază de abonament.

**(2)** Titularul contractului de utilizare pe bază de abonament are obligația ca în fiecare an, înainte de prelungire și ori de câte ori este nevoie (în maxim 30 de zile de la data la care au intervenit modificări), să transmită exclusiv electronic prin intermediul platformei on-line (accesând secțiunile corespunzătoare) toate documentele care au suferit modificări (reînnoire poliță R.C.A., I.T.P., C.I. sau B.I., înlocuire număr de înmatriculare, înlocuire autovehicul, schimbare talon, modificări de nume, prelungire viză de reședință, etc) pentru actualizarea contractului. Nerespectarea acestei prevederi duce la rezilierea de drept a contractului.

**(3)** Neachitarea până la finele anului calendaristic anterior a tuturor creanțelor fiscale (impozite, taxe, amenzi, penalități și altele asemenea) duce la rezilierea de drept a contractului. Direcția Mobilitate Urbană Sector 4 va notifica în cursul lunii decembrie toți contribuabilii care figurează cu debite neachitate către bugetul local al Sectorului 4, urmând ca în cursul lunii ianuarie a anului următor, după primirea de la de la Direcția Generală de Impoazite și Taxe Locale Sector 4 asituației cu utilizatorii care nu și-au îndeplinit toate obligațiile de plată, prin decizia Administratorului, să se dispună rezilierea de drept a contractelor de utilizare pe bază de abonament și vacantarea locurilor de parcare ale utilizatorilor care nu și-au îndeplinit toate obligațiile de plată.

**(4)** Rezilierea de drept a contractului se va produce în cazul în care titularul unui contract de utilizare pe bază de abonament nu respectă prevederile din contractul de utilizare pe bază de abonament și din prezentul Titlu.

**(5)** În cazul în care titularul contractului de utilizare pe bază de abonament înstrăinează autovehiculul în temeiul căruia a obținut locul de parcare, contractul se va rezilia de drept, dacă nu și-a cumpărat un alt autovehicul sau nu are în posesie un alt autovehicul în baza unui contract de comodat/închiriere/leasing, în termen de 90 (nouăzeci) de zile de la data înstrăinării. În situația în care deși a achiziționat un autoturism/o motocicletă/un moped/un triciclu/un cvadriciclu nou utilizatorul nu l-a putut înmatricula/înregistra în termenul menționat la alin.(5), acesta poate face dovada achiziționării prin intermediul unui contract de vânzare-cumpărare/antecontract de vânzare-cumpărare/comandă fermă. În această situație locul de parcare va rămâne rezervat, urmând ca după înmatricularea/înregistrarea noului autoturism/noii motociclete/noului moped/noului triciclu/noului cvadriciclu să se încheie un contract de utilizare pe bază de abonament pentru respectivul autoturism/motocicletă/moped/triciclu/

cvadriciclu. Utilizatorul este obligat să plătească taxa de parcare pe perioada rezervări, în caz contrar acesta urmând să piardă dreptul de utilizare a locului de parcare, iar contractul se va rezilia de drept.

**(6)** Contractul de utilizare pe bază de abonament se va rezilia de drept în cazul decesului utilizatorului.

**(7)** În cazul în care titularul contractului de utilizare pe bază de abonament înstrăinează imobilul în temeiul căruia a obținut locul de parcare, contractul se va rezilia de drept dacă titularul nu face dovada că și-a stabilit noul domiciliu/reședință/sediu social/punct de lucru pe raza Sectorului 4 al Municipiului București.

**(8)** Nu se acceptă utilizarea mai multor locuri de parcare, aflate într-o parcare publică, de către același autovehicul. Pentru situația menționată, Administratorul va rezilia contractul/contractele existente, care conțin, pentru locuri de parcare diferite, același autovehicul, păstrând un singur contract valabil.

**(9)** În parcaje sunt interzise amplasarea oricărui tip de indicatoare, marcaje sau înscrisuri care să indice sau să sugereze rezervarea locurilor de parcare, blocatoare instalate în regie proprie, precum și trasarea sau retrasarea în regie proprie a marcajelor orizontale, iar încălcarea acestor prevederi poate conduce la rezilierea de drept a contractului de utilizare pe bază de abonament, de către Administrator.

**(10)** Administratorul va efectua periodic verificări privind respectarea tuturor prevederilor stipulate în contractul de utilizare pe bază de abonament și în prezentul Titlu.

**(11)** Contractul de utilizare pe bază de abonament încetează la cererea titularului. Solicitarea de încetare a contractului se transmite electronic prin intermediul platformei on-line a Administratorului, în secțiunea corespunzătoare.

**(12)** În cazul în care pentru solicitările privind atribuirea locurilor de parcare de reședință destinate persoanelor cu dizabilități, depuse în baza Titlului II din Metodologie, nu se pot identifica locuri de parcare de reședință disponibile, Administratorul poate proceda la atribuirea unui loc în parcările publice. În această situație, Administratorul va demara procesul de eliberare a unui loc de parcare cu contract de utilizare pe bază de abonament activ.

**(13)** Dacă în urma emiterii autorizărilor pentru începerea executării unor lucrări publice în zonă sau în cazul în care unui loc de parcare i s-a atribuit o altă destinaţie sau a avut loc o reconfigurare a unui parcaj prin care s-a redus numărul de locuri de parcare și nu există locuri disponibile în vederea realocării, contractul de utilizare pe bază de abonament se va rezilia de drept de către Administrator.

**Art. 41.** **(1)** Suplimentar față de obligațiile menționate în prezentul Titlu, toți utilizatorii parcărilor publice trebuie să respecte în totalitate prevederile contractelor de utilizare pe bază de abonament.

**(2)** Nerespectarea obligațiilor prevăzute la alin. (1) duce la rezilierea de drept a contractului de utilizare pe bază de abonament.

**TITLUL IV**

**Regulament privind stabilirea și aplicarea măsurilor tehnico-administrative de blocare a roții autovehiculelor/vehiculelor care ocupă fără drept parcările sau domeniul public și privat al Municipiului București de pe raza Sectorului 4 al Municipiului București**

**Capitolul I**

**Procedura de blocare a roții autovehiculelor/vehiculelor care ocupă fără drept parcările publice, parcările de reședință sau domeniul public și privat al Municipiului București de pe raza Sectorului 4 al Municipiului București**

**Art. 42.** Prezenta procedură se aplică :

**a)** În cazulocupării abuzive a unui loc de parcare de reședință sau a unui loc de parcare de reședință destinat persoanelor cu dizabilități marcat corespunzător ori în cazul blocării căilor de acces în parcările de reședință sau a căilor de acces spre locul de parcare de reședință ori în cazul parcării autovehiculului/vehiculului fără a respecta marcajele sau pe mai multe locuri de parcare de reședință;

**b)** În cazul ocupării abuzive de către un autovehicul/vehicul a unui loc într-o parcare publică, a unui loc de parcare destinat persoanelor cu dizabilități marcat corespunzător dintr-o parcare publică, a unui loc dintr-o parcare publică prevăzut cu stație de încărcare pentru autoturismele electrice sau hibrid, a unui loc dintr-o parcare publică destinat autovehiculelor de tip car sharing**,** a unui loc de parcare în scop publicitar sau de vânzare, precum și în cazul blocării căilor de acces în parcările publice sau a căilor de acces spre locurile de parcare ori în cazul staționării unui autovehicul fără a respecta marcajele rutiere sau pe mai multe locuri de parcare sau în cazul depășirii duratei maxim admise de parcare ori neplata locului de parcare;

**c)** În cazul staționării voluntare fără drept pe drumurile publice și/sau terenurile aparținând domeniului public sau privat al Municipiului București de pe raza Sectorului 4 a autovehiculelor care nu depășesc masa totală maxim autorizată de 3,5 tone, iar dimensiunile acestora sunt de maxim 2,5 m lățime și 5,1 m lungime, fără oglinzile laterale, care fac parte din categoria M1 (conform Directivei 2007/46/CE);

**d)** În cazul staționării voluntare fără drept, pe drumurile publice și/sau terenurile aparținând domeniului public sau privat al Municipiului București de pe raza Sectorului 4 a autovehiculelor care depășesc masa totală maxim autorizată de 3,5 tone, iar dimensiunile acestora sunt mai mari de 2,5 m lățime și 5,1 m lungime fără oglinzile laterale, care fac parte din categoria M1 (conform Directivei 2007/46/CE), a vehiculelor cu destinație specială din categoria M1 (autorulote, rulote, etc ), autovehiculelor din categoria M2 și M3, precum și autorulotelor, remorcilor sau semiremorcilor, autoutilitarelor.

**Art.43.** Procedura de blocare a roții și operațiunea de deblocare a acesteia se realizează de către Operator, respectiv de către Direcția pentru Digitalizare și Regenerare Urbană Sector 4.

**Art.44.** Nu se dispune blocarea roții autovehiculului/vehiculului aparținând unei instituții dintre cele prevăzute la art.32 alin.(2) lit. a) și b) din OUG nr. 195/2002, republicată, cu modificările și completările ulterioare. În cazul în care s-a efectuat blocarea roții unui astfel de autovehicul/vehicul, deblocarea acestuia se va face gratuit, imediat și necondiționat.

**Art.45.** Blocarea roții autovehiculului/vehiculului se efectuează prin imobilizarea roții stânga față a acestuia, cu dispozitive special fabricate în acest sens. Blocarea roții motocicletei/mopedului/triciclului/cvadriciclului se efectuează prin imobilizarea roții din față a acesteia/acestuia, cu dispozitive special fabricate în acest sens.

**Art.46.** Dispozitivul va asigura imposibilitatea îndepărtării acestuia, nepermițând demontarea roții blocate.

**Art.47.** Numerele de înmatriculare sau datele de identificare (serie șasiu, serie motor, etc) ale autovehiculelor/vehiculelor blocate se înregistrează automat de către Direcția Mobilitate Urbană Sector 4 într-o bază de date electronică.

**Art.48.** Înainte și după blocarea roții vor fi realizate, de către Operator, fotografii cu autovehiculul/vehiculul a cărui roată a fost blocată.

**Art.49.** Pe parbrizul/în zona ghidonului autovehiculului/vehiculului a cărui roată a fost blocată va fi aplicată, de către Operator, o înștiințare care va cuprinde informații cu privire la dispozițiile legale încălcate, măsura tehnico-administrativă aplicată, precum și informații referitoare la cuantumul și plata tarifului în vederea deblocării autovehiculului/vehiculului.

**Art.50.** Cu ocazia blocării roții se va întocmi, de către Operator, un proces-verbal de blocare a roții, iar un exemplar al acestuia va fi înmânat proprietarului/deținătorului legal al autovehicului/vehiculul a cărui roată a fost blocată, cu ocazia deblocării roții.

**Art.51. (1)** Modelul înștiințării de blocare și Modelul procesului-verbal de blocare sunt prevăzute în **Anexa nr. 3** și **Anexa nr. 4** la prezenta Metodologie, acestea urmând să fie adaptate în funcție de fiecare situație în parte.

**(2)** Modelul înștiințării de blocare și Modelul procesului-verbal de blocare pot fi modificate și/sau completate prin Decizia Directorului General al Direcției Mobilitate Urbană Sector 4 în funcție de necesitatea reglementării cât mai exacte a situației reale din teren și de modificările din actele normative intervenite după adoptarea prezentei Metodologii.

**Art.52.(1)** În cazul în care nu se solicită deblocarea roții în termen de 24 (douăzecișipatru) de ore de la blocare, se poate proceda la luarea măsurii tehnico-administrative de ridicare, transport și depozitare a autovehiculului/vehiculului în spațiile special amenajate, aplicându-se, în mod corespunzător procedura și tarifele prevăzute în Regulament.

**(2)** Modelul dispoziției de ridicare este prevăzut în **Anexa 6** la prezenta Metodologie.

**(3)** Modelul Dispoziției de ridicare poate fi modificat și/sau completat prin Decizia Directorului General al Direcției Mobilitate Urbană Sector 4 în funcție de necesitatea reglementării cât mai exacte a situației reale din teren și de modificările din actele normative intervenite după adoptarea prezentei Metodologii.

**Capitolul II**

**Tarifele de deblocare a roții autovehiculului/vehiculului**

**și modalitățile de plată a acestor tarife**

**Art.53.** **(1)** Tariful de blocare a roții autovehiculului/vehiculului este de 150 (o sută cincizeci) lei.

**(2)** Dacă nu se solicită deblocarea roții în termen de 24(douăzeci și patru) de ore de la blocare, tariful aplicat pentru fiecare zi în care situația persistă va fi de 50(cincizeci) lei.

**Art.54.** **(1)** Pentru ocuparea abuzivă a unui loc de parcare de reședință sau a unui loc situat într-o parcare publică marcat corespunzător, destinat *persoanelor cu dizabilități* sau staționarea voluntară fără drept pe locurile prevăzute cu stații de încărcare pentru autoturismele *electrice/hibrid* ori pe locurile destinate autovehiculelor de tip *car sharing*, semnalizate corespunzător într-o parcare publică, precum și pentru staționarea voluntară în scop *publicitar sau de vânzare* a unui autovehicul/vehicul, într-o parcare publică sau de reședință se va lua măsura tehnico-administrativă a ridicării, transportului și depozitării autovehiculului/vehiculului, iar în cazul în care nu se poate interveni cu mijloace de ridicare auto, se va putea lua, de către Operator, măsura tehnico-administrativă a blocării roții autovehiculului/vehiculului, tariful de deblocare de referință fiind de 500(cincisute) lei/24h, tarif nefracționat.

**(2)** Dacă nu se solicită deblocarea roții în termen de 24(douăzeci și patru) de ore de la blocare, tariful se va calcula pentru fiecare zi în care persistă situația.

**Art.55.** Plata tarifului de deblocare a autovehiculului se face prin următoarele modalități de plată :

**a)** în numerar/cu cardul la automatele de plată Selfpay;

**b)** online, pe site-ul [www.mobilitateurbana4.ro](http://www.mobilitateurbana4.ro) ;

**c)** cu cardul, prin sistem POS.

**e)** prin alte aplicații informatice, indicate de Administrator.

**Capitolul III**

**Procedura de deblocare a autovehiculelor/vehiculelor**

**Art.56.** Procedura de deblocare a autovehiculelor/vehiculelor care au ocupat fără drept un loc de parcare de reședință este următoarea:

**a)** Proprietarul/deținătorul legal poate solicita deblocarea roții în intervalul orar 9:00 - 22:00.

**b)** Deblocarea roții se realizează în intervalul 09:00 - 01:00, în termen de maxim 3(trei) ore de la solicitarea efectuată de proprietarul/deținătorul legal al autovehiculului/vehiculului în cauză.

**c)** Deblocarea roții se face, de către Operator, după achitarea tarifului de deblocare.

**d)** Până la achitarea tuturor sumelor datorate Administratorului, autovehiculul/vehiculul nu va putea părăsi incinta parcării de reședință.

**Art.57.** Procedura de deblocare a autovehiculelor/vehiculelor care au ocupat fără drept un loc dintr-o parcare publică sau care au staționat voluntar, fără drept, pe drumurile publice ori care au ocupat fără drept terenurile aparținând domeniului public sau privat al Municipiului București de pe raza Sectorului 4 este următoarea:

**a)** Proprietarul/deținătorul legal poate solicita deblocarea roții în intervalul orar 9:00 - 22:00.

**b)** Deblocarea roții se realizează în intervalul 09:00 - 01:00, în termen de maxim 24(douăzeci și patru) ore de la sesizarea efectuată de proprietarul/deținătorul legal al autovehiculului/vehiculului în cauză.

**c)** Deblocarea roții, de către Operator, se face după achitarea tarifului de deblocare.

**d)** Până la achitarea tuturor sumelor datorate Administratorului, autovehiculul/vehiculul nu va putea părăsi incinta parcării publice sau nu va părăsi locul în care s-a procedat la blocarea roții acestuia.

**Art.58.** **(1)** Deblocarea roții autovehiculului/vehiculului va fi însoțită de un proces-verbal de deblocare a roții. Modelul procesului-verbal de deblocare a roții autovehiculului/vehiculului este prevăzut în **Anexa nr. 5** la prezenta Metodologie acesta urmând să fie adaptat în funcție de fiecare situație în parte.

**(2)** Modelul procesului-verbal de deblocare poate fi modificat și/sau completat prin Decizia Directorului General al Direcției Mobilitate Urbană Sector 4

în funcție de necesitatea reglementării cât mai exacte a situației reale din teren și de modificările din actele normative intervenite după adoptarea prezentei Metodologii.

**Capitolul IV**

**Măsuri tehnico-administrative aplicabile în cazul unor situații speciale**

**Art.59.** **(1)** Se poate lua măsura tehnico-administrativă de mutare a autovehiculului în proximitatea zonei în care este staționat, pentru a debloca zona sau a facilita executarea unor lucrări edilitare în următoarele situații:

**(a)** prin staționarea unui autovehicul se blochează accesul autovehiculelor de intervenție aparținând serviciului de ambulanță, poliție, pompierilor, autospecialelor de salubrizare, echipelor de intervenție și proprietarul/deținătorul legal al autovehiculului refuză să îl mute sau nu poate fi identificat sau găsit;

 **(b)** este necesară efectuarea oricăror lucrări edilitare, iar proprietarul/deținătorul legal refuză să mute autovehiculul pentru a permite efectuarea lucrărilor edilitare sau în situația în care proprietarul/deținătorul legal al autovehiculul nu poate fi identificat sau găsit.

**(c)** La solicitarea operatorilor de rețea pentru efectuarea unor lucrări intreținere, modernizare, dezvoltare, etc, cu acoperirea de către aceștia a tarifului de mutarea menționat la alin.(4) de mai jos.

**(2)** În cazul în care autovehiculul nu poate fi mutat în proximitatea zonei în care este staționat, neexistând locuri diponibile, se va lua măsura tehnico-administrativă de ridicare, transport și depozitare, conform procedurii prevăzute în Regulament.

**(3)** În situația aplicării procedurii de la alin.(1):

**a)** pentru prima abatere, se va aplica, de către Operator, pe parbrizul autovehiculului, după ce acesta a fost mutat, o *atenționare* care va cuprinde informații cu privire la dispozițiile încălcate, iar proprietarul/deținătorul legal va fi informat că, în cazul în care va mai comite o abatere similară, urmează să i se aplice, atât măsura tehnico-administrativă de mutare, cât și măsura tehnico-administrativă de blocare a roții autovehiculului, după ce acesta va fi mutat.

**b)** pentru următoarele abateri similare se vor lua, pe lângă măsura tehnico-administrativă de mutare și măsura tehnico-administrativă de blocare a roții autovehiculului, după ce acesta va fi mutat.

**(4)** Tariful de mutare a autovehiculului în situația menționată la alin.(3) lit. b) este de 150 lei, iar tarifele pentru deblocarea roții sunt cele menționate în art. 53 din prezentul Titlu.

**(5)** Plata tarifelor de mutare și de blocare se efectua prin modalitățile menționate la art. 55 din prezentul Titlu. Pentru situația menționată în art. 59 lit.c), plata tarifului de mutare menționat la alin.(4) de mai sus se va realizeaza de către operatorii de rețea în conformitate cu prevederile din contractele de prestări servicii ce urmează să fie încheiate în acest sens.

**(6)** Aplicarea măsurii tehnico-administrative de ridicare în vederea mutării se dispune de către polițiștii locali cu atribuții sau de persoane împuternicite de către Primarul Sectorului 4 al Municipiului București. Aceștia vor efectua fotografii sau înregistrări video cu ajutorul unor mijloace tehnice certificate sau verificate metrologic, cu zona în care este staționat autovehiculul, consemnând respectiva activitate în Dispoziția de ridicare în vederea mutării.

**(7)** Modelul dispoziției de ridicare în vederea mutării este prevăzut în **Anexa 9** la prezenta Metodologie.

**(8)** Pe toată perioada de desfășurare a operațiunii de ridicare, la locul aplicării măsurii tehnico-administrative se va afla agentul constatator.

**(9)** Înainte de ridicare, se va fotografia autovehiculul din mai multe unghiuri pentru a fi evidențiate eventualele zone deteriorate și se va completa Fișa autovehiculului ridicat și mutat, în care va fi descrisă starea acestuia. Fișa va fi semnată de Operator.

**(10)** După mutarea autovehiculului se va aplica pe parbrizul acestuia, o atenționare sau o înștiințare, după caz.

**(11)** În situația prevăzută la art.59 alin.(3) lit.b) din Metotologie, după mutarea autovehiculului se va proceda, de către Operator, la blocarea roții acestuia. Procedura de blocare și de deblocare a roții autovehiculului mutat este cea prevăzută în prezentul Titlu.

**(12)** Modelul Atenționării, Modelul Înștiințării de mutare a autovehiculului și Modelul Fișei autovehiculului ridicat și mutat sunt prevăzute în **Anexa nr. 7,** **Anexa nr. 8, Anexa nr. 10** la prezenta Metodologie, acestea urmând să fie adaptate în funcție de fiecare situație în parte.

**(13)** Modelele Atenționării, Înștiințării de mutare, Dispoziției de ridicare în vederea mutării și a Fișei autovehiculului ridicat și mutat pot fi modificate și/sau completate prin Decizia a Directorului General al Direcției Mobilitate Urbană Sector 4 în funcție de necesitatea reglementării cât mai exacte a situației reale din teren și de modificările din actele normative intervenite după adoptarea prezentei Metodologii.

**Art.591.** În înțelesul Titlului IV, orice referire la autovehicul/vehicul este aplicabilă și motociletei/mopedului/triciclului/cvadriciclului.

**TITLUL V**

**Contravenții și sancțiuni**

**Art.60. (1)** Constituie contravenții și se sancționează:

**a)** Nerespectarea prevederilor art. 27-28, cu amendă de la 500(cincisute) la 1.000(una mie) lei.

**b)** Ocuparea abuzivă a domeniului public sau privat al Municipiului București de pe raza Sectorului 4, cu amendă de la 500(cincisute) la 1.000(una mie) lei.

**(2)** Cuantumul amenzilor poate fi actualizat anual, prin Hotărâre a Consiliului Local al Sectorului 4 al Municipiului București, în conformitate cu prevederile legale.

**(3)** Contravenientul poate achita pe loc sau în termen de cel mult 15 zile de la data la care i s-a comunicat procesul-verbal de constatare și sancționare a contravenției, jumătate din minimul amenzii.

**(4)** Constatarea contravențiilor și aplicarea sancțiunilor se face de către Direcția Generală de Poliție Locală Sector 4 sau de persoane anume împuternicite, prin Dispoziție, de către Primarul Sectorului 4.

**(5)** Prevederile Ordonanței Guvernului nr. 2 din 2001 privind regimul juridic al contravențiilor, cu modificările și completările ulterioare, se aplică și contravențiilor stabilite prin prezenta Metodologie.

**TITLUL VI**

**Dispoziții finale**

**Art.61.** **(1)** Fondurile rezultate din administrarea și exploatarea parcărilor de reședință aflate pe raza Sectorului 4 precum și din alte servicii, operațiuni și activități conexe, colectate de către Direcția Mobilitate Urbană Sector 4 se constituie venituri la bugetul Direcției Mobilitate Urbană Sector 4.

**(2)** Fondurile rezultate din administrarea și exploatarea parcărilor publice aflate pe raza Sectorului 4 precum și din alte servicii, operațiuni și activități conexe, colectate de către Direcția Mobilitate Urbană Sector 4 se constituie venituri la bugetul Direcției Mobilitate Urbană Sector 4.

**(3)** Fondurile rezultate din aplicarea măsurii tehnico-administrative de blocare a roții autovehiculelor/vehiculelor, colectate de către Direcția Mobilitate Urbană Sector 4 se constituie venituri la bugetul Direcției Mobilitate Urbană Sector 4.

**(4)** Fondurile rezultate din aplicarea măsurii tehnico-administrative de ridicare, transport și depozitare a autovehiculelor/vehiculelor, precum și de mutare a autovehiculelor/vehiculelor, colectate de către Direcția Mobilitate Urbană Sector 4 se constituie venituri la bugetul Direcției Mobilitate Urbană Sector 4.

**(5)** Aceste fonduri vor fi folosite cu precădere pentru întreținerea parcărilor existente, amenajarea de noi locuri de parcare şi/sau pentru îmbunătăţirea condiţiilor de desfăşurare a circulaţiei pe raza Sectorului 4 al Municipiului București.

**Art. 62.** **(1)** Pentru buna desfășurare a procesului de colectare a taxelor și tarifelor prevăzute în prezenta Metodologie, pe bază de protocol, Direcția Mobilitate Urbană Sector 4 va colabora cu Direcția Generală Impozite și Taxe Locale Sector 4 pentru situații privind date legate de debitele către bugetul local a utilizatorilor locurilor de parcare, executări silite pentru debite restante și orice alte situații necesar a fi soluționate pentru o bună și eficientă gestiune a serviciilor publice.

**(2)** Tot pe bază de protocol, Direcția Mobilitate Urbană Sector 4 va colabora cu aparatul de specialitate al Primarului Sectorului 4 (Direcția Generală de Poliție Locală Sector 4, Direcția Dezvoltare etc.), precum și cu orice alte instituții, pentru soluționarea unor aspecte ce țin de competența acesteia.

**(3)** Pentru îndeplinirea în bune condiții a activităților menționate în prezenta Metodologie, Direcția Mobilitate Urbană Sector 4 va colabora cu Direcția pentru Digitalizare și Regenerare Urbană Sector 4, pentru asigurarea de sprijin reciproc din punct de vedere tehnic și operațional, în baza unui protocol de colaborare. Modelul Protocolului de colaborare este prevăzut în Anexa nr. 11 la prezenta Metodologie și poate fi modificat și/sau completat de către Directorii celor două instituții, în funcție de necesitatea reglementării cât mai exacte a situațiilor apărute ca urmare a derulării acestuia și de modificările din actele normative intervenite după adoptarea Metodologiei.

**PREȘEDINTE DE ȘEDINȚĂ,**

**ANEXE**

**la Metodologia de gestionare a locurilor de parcare aflate pe domeniul public sau privat al Municipiului București de pe raza Sectorului 4, precum și de aplicare a unor sancțiuni contravenționale și/sau măsuri tehnico-administrative în ceea ce privește ocuparea fără drept a domeniului public sau privat al Municipiului București de pe raza Sectorului 4 cu autovehicule de orice tip**

**Anexa nr. 1**

**- *MODEL* –**

**CONTRACT DE ÎNCHIRIERE LOC PARCARE DE REȘEDINȚĂ**

**NR. \_\_\_\_\_\_\_ DATA \_\_\_\_\_\_\_\_\_\_\_**

Încheiat în temeiul Titlului II din Anexa la H.C.L. Sector 4 nr. \_\_\_\_\_\_\_\_\_/ \_\_\_\_\_\_\_\_\_\_\_\_\_\_\_ între:

**Direcția Mobilitate Urbană Sector 4** cu sediul în Bd. Metalurgiei, Nr. 12-18, Grand Arena, Et.1, Sector 4, București, reprezentată prin Director General, în calitate de Administrator, denumită în continuare D.M.U. S4.

**și**

**Domnul/Doamna \_\_\_\_\_\_\_\_\_\_\_\_\_\_\_\_\_\_\_\_**, domiciliat/ă în București, Sector 4, Strada \_\_\_\_\_\_\_\_\_\_, Nr. \_\_\_, Bl. \_\_\_, Sc. \_\_, Ap. \_\_, Tel. \_\_\_\_\_\_\_\_, e-mail \_\_\_\_\_\_\_\_\_, C.N.P. \_\_\_\_\_\_\_\_\_\_\_\_, în calitate de Utilizator al locului de parcare,

**DEFINIȚII :**

**a)** Administrator – partea contractantă care transmite dreptul de folosință prin contractul de închiriere a locului de parcare de reședință, respectiv D.M.U.S4;

**b)** Utilizator – persoana fizică sau persoană juridică/P.F.A./I.I./I.F. care utilizează platforma on-line a Administratorului și care dobândește, în temeiul contractului de închiriere, dreptul de folosință a locului de parcare de reședință;

**c)** Exploatarea parcării – activitatea de a pune spațiul amenajat la dispozița utilizatorilor în vederea parcării autoturismului și de a obține venituri din această activitate prin încasarea de taxe și tarife, în conformitate cu dispozițiile legale;

**d)** Utilizarea parcării – folosirea, de către Utilizator a locului de parcare în scopul parcării autoturismului;

**e)** Reziliere de drept – încetarea de plin drept a contractului de închirere loc parcare de reședință/contrat de utilizare pe bază de abonament, fără a fi necesară punerea în întârziere printr-o notificare prealabilă sau intervenția instanței de judecată, aceasta rezultând din simplul fapt al neexecutării obligațiilor asumate prin prezentul contract.

**Art. 1. OBIECTUL CONTRACTULUI**

Obiectul contractului îl constituie închirierea de către D.M.U.S4, a locului de parcare nr. \_\_, pentru autoturismul cu nr. de înmatriculare \_\_\_, marca \_\_\_\_ din parcarea de reședință având simbolul \_\_\_, astfel cum este identificat în schița anexată prezentului contract.

**Art.2. DURATA CONTRACTULUI**

**2.1.** Prezentul contract este valabil până la sfârșitul anului în care a fost încheiat.

**2.2.** Valabilitatea contractului va fi prelungită de drept, în fiecare an, doar dacă Utilizatorul achită integral taxa de parcare aferentă anului prelungit până la data de 31 martie, sub condiția îndeplinirii în continuare a criteriilor de eligibilitate astfel cum sunt prevăzute în Titlul II din H.C.L. Sector 4 nr. \_\_\_\_\_\_/\_\_\_\_\_\_\_\_\_\_\_. Depășirea acestui termen duce la rezilierea de drept a contractului.

**Art.3. PREȚUL CONTRACTULUI**

**3.1.** Prețul contractului, reprezentând taxa aferentă închirierii locului de parcare de reședință, este cel stabilit prin actele normative în vigoare și se va modifica, în mod automat, ca urmare a modificării actelor normative.

**3.2.** Taxa de utilizare a locului de parcare de reședință se achită prin mijloacele de plată prevăzute în H.C.L. Sector 4 nr. 116/16.05.2018, privind extinderea modalităților de plată a taxelor și tarifelor de parcare la nivelul Sectorului 4.

**3.3.** Taxa de utilizare a locului de parcare de reședință se achită\* de către Utilizator înaintea emiterii contractului, iar în cazul prelungirii acestuia conform disp. art.2.2, până la data de 31 martie a anului pentru care se prelungește durata contractului.

**Art.4. OBLIGAȚIILE PĂRȚILOR**

**4.1.*Administratorul***

Administratorul are următoarele obligații:

**a)** să asigure amenajarea, semnalizarea rutieră verticală și orizontală a parcărilor de reședință;

**b)** să verifice modul de utilizare și întreținere a locului de parcare de reședință închiriat;

**c)** să refacă periodic marcajele atunci când este nevoie și unde este necesar;

**d)** să restituite Utilizatorului, în cazul încetării contractului, la solicitarea scrisă a acestuia, contravaloarea taxei aferente locului de parcare plătită anticipat, proporțional cu perioada rămasă neutilizată, până la sfârșitului anului calendaristic.

**4.2. *Utilizatorul***

**4.2.1.** Utilizatorul locului de parcare are următoarele obligații:

**a)** să ocupe locul de parcare indicat în contract;

**b)** să achite până la finele anului calendaristic taxele, impozitele, amenzile, penalitățile și alte obligații fiscale scadente aflate în evidențele fiscale ale D.G.I.T.L. Sector 4;

**c)** să respecte semnalizarea rutieră - verticală și orizontală a parcărilor;

**d)** să nu ridice niciun fel de construcție ori să monteze dispozitive de blocare a accesului la locul de parcare închiriat, să nu transmită sau să cedeze unor terțe persoane locul de parcare, în caz contrar fiind direct răspunzător civil sau penal;

**e)** să nu amplaseze în interiorul parcării sau în proximitatea acesteia indicatoare, marcaje sau înscrisuri care să indice sau să sugereze rezervarea locurilor de parcare și să nu traseze/retraseze în regie proprie marcajele;

**f)** să păstreze curățenia în parcare și să efectueze deszăpezirea pe timp de iarnă;

**g)** să nu execute lucrări de reparații sau întrețineri auto pe locul de parcare, inclusiv spălarea/curățarea acestora;

**h)** să elibereze necondiționat locul de parcare în situația efectuării unor lucrări edilitare în zona parcării sau în cazul în care locului de parcare i s-a atribuit o altă destinaţie ori a avut loc o reconfigurare a parcării prin care s-a redus numărul de locuri de parcare sau în cazul în care instanța de judecată a obligat administratorul să pună în posesie un alt utilizator ori în cazul în care există solicitări de atribuire a unui loc de parcare de reședință pentru persoane cu dizabilități și nu există locuri disponibile pe o rază de maxim 150 metri liniari față de domiciliul/reședința/sediul social/punctul de lucru al titularului de contract în vederea realocării;

**i)** să aibă inspecția tehnică periodică valabilă (ITP), asigurarea obligatorie de Răspundere Civilă Auto (RCA) valabilă și viza de reședință valabilă, dacă este cazul, pe întreaga perioadă de derulare a contractului de închiriere a locului de parcare de reședință;

**j)** să transmită electronic, prin intermediul platformei on-line, înainte de prelungire și în termen de maxim 30 zile calendaristice, toate documentele care au suferit modificări (reînnoire poliță RCA, ITP, CI/BI, schimbare număr de înmatriculare, înlocuire autoturism, schimbare certificat de înmatriculare(talon), modificări de nume, prelungire viză de reședință, schimbarea domiciliului/reședinței/ sediului social/ punctului de lucru, ori vânzarea apartamentului/clădirii/ în care au avut domiciliul/reședința/sediului social/punctul de lucru, prelungirea certificatului pentru persoane cu dizabilități, dacă este cazul;

**k)** să afișeze cardul de parcare de reședință, la loc vizibil, în colțul din dreapta jos al parbrizului;

**l)** să nu întreprindă nicio acțiune cu scopul de a obține venituri de la alți utilizatori ca urmare a folosirii locului de parcare alocat;

**m)** să prezinte necondiționat, persoanelor împuternicite să efectueze controlul asupra parcărilor de reședință, toate documentele referitoare la acestea;

**n)** să utilizeze locul de parcare doar pentru un autoturism funcțional, să nu îl parcheze în scop publicitar sau de vânzare;

**o)** să utilizeze locul de parcare doar pentru autoturismul menționat în art. 1.

**4.2.2.** Utilizatorul locului de parcare are obligația să cunoască și să respecte în totalitate dispozițiile referitoare la modul de exploatare și utilizare a parcărilor de reședință conform Titlului II din H.C.L. Sector 4 nr. \_\_\_\_\_\_\_\_/\_\_\_\_\_\_\_\_.

**Art.5. ÎNCETAREA ȘI REZILIEREA CONTRACTULUI**

**5.1.** Contractul încetează:

**a)** prin acordul părților;

**b)** prin denunțare unilaterală de către Utilizator, situație în care acesta va transmite Administratorului o solicitare de încetarea a contractului, în format electronic sau fizic;

**c)** prin denunțare unilaterală de către D.M.U.S4. în cazul în care locului de parcare i s-a atribuit o altă destinaţie ori a avut loc o reconfigurare a parcării prin care s-a redus numărul de locuri de parcare sau în cazul în care instanța de judecată a obligat Administratorul să pună în posesie un alt utilizator ori în cazul în care există solicitări de atribuire a unui loc de parcare de reședință pentru persoane cu dizabilități și nu există locuri disponibile pe o rază de maxim 150 metri liniari față de domiciliul/reședința/sediul social/punctul de lucru al titularului de contract în vederea realocării, situație în care Administratorul va transmite Utilizatorului o notificare privind încetarea contractului, în format electronic sau fizic, cu 5 zile înainte de încetare.

**5.2.** Contractul se reziliază de drept:

**a)** în cazul nerespectării de către Utilizator a obligațiilor prevăzute la art.4.2.1. și 4.2.2.;

**b)** în cazul în care titularul locului de parcare înstrăinează imobilul în temeiul căruia a obținut locul de parcare, după 90 (nouăzeci) de zile de la data vânzării imobilului, timp în care noul proprietar va putea valorifica dreptul de preempțiune asupra locului de parcare dacă îndeplinește condițiile prevăzute în Metodologie;

**c)** în cazul în care titularul locului de parcare înstrăinează autoturismul în temeiul căruia a obținut locul de parcare, dacă nu și-a cumpărat un alt autoturism în termen de 3(trei) luni sau nu a încheiat un contract de închiriere/comodat/leasing pentru un alt autoturism și nu a depus, în același termen de 90(nouăzeci) de zile o solicitare de modificare a datelor autoturismului în acest sens;

**d)** în cazul în care, ca urmare a decesului Utilizatorului, moștenitorul nu transmite certificatul de deces și documentul din care rezultă că are domiciliul la adresa defunctului, în termen de 90(nouăzeci) zile de la data decesului, în vederea preluării locului de parcare.

**e)** în cazul în care au fost încheiate contracte pentru mai multe locuri de parcare la aceeași adresă de domiciliu/reședință/sediu social/punct de lucru și există solicitări ce îndeplinesc condițiile de acordare a unui loc de parcare, Administratorul va putea rezilia parte din contractele încheiate, la alegerea Utilizatorului, dacă acesta din urmă depune o solicitare în acest sens, în termen de 5(cinci) zile calendaristice de la notificare, iar în lipsa opțiunii scrise a Utilizatorului, prin hotărârea D.M.U.S4.

**f)** în cazul în care, în urma verificărilor ulterioare pe teren se constată că locul de parcare nu corespunde cu cel din contract, urmând a se încheia un alt contract respectând poziționarea și numerotarea locurilor de parcare, în limita locurilor disponibile și cu respectarea Metodologiei;

**Art. 6 NOTIFICĂRI**

**6.1.** În accepţiunea părţilor contractante, orice notificare adresată de către una din părți, celeilalte părți este valabil îndeplinită dacă va fi transmisă la adresa /sediul social/punctul de lucru/reședința prevăzută în preambulul prezentului contract.

**6.2.** În cazul în care notificarea se face pe cale poştală sau printr-o societate de curierat, ea va fi transmisă, prin scrisoare recomandată, cu confirmare de primire şi se consideră primită de destinatar la data menţionată pe confirmare de către oficiul poştal primitor sau la data la care societatea de curierat s-a deplasat la adresa /sediul/punctul de lucru/reședința părții.

**6.3.** Utilizatorul îşi exprimă consimţământul de a primi de la Administrator, prin mijloace electronice, notificări și comunicări cu privire la derularea prezentului contract, la adresa de e-mail \_\_\_\_\_\_\_\_ sau la o altă adresă de e-mail validă, indicată de acesta.

**6.4.** Sarcina probei privind transmiterea şi conținutul notificării sau comunicării prin mijloace electronice aparţine părţii care o transmite, iar notificarea sau comunicarea se va considera primită de către destinatar în prima zi lucrătoare după cea în care a fost expediată.

**Art.7. LITIGII**

Litigiile apărute pe perioada derulării prezentului contract se soluționează de părți pe cale amiabilă. În situația în care părțile nu ajung la o înțelegere acestea se pot adresa instanțelor judecătorești competente de la sediul Administratorului.

**Art.8. ALTE CLAUZE**

**8.1.** Administratorul nu răspunde de avariile provocate autoturismului parcat pe locul închiriat.

**8.2.** Utilizatorul va suporta contravaloarea tuturor daunelor cauzate dotărilor şi instalaţiilor parcării, ca urmare a unor manevre greşite sau a nerespectării semnalizării rutiere sau a normelor de utilizare a parcării.

**8.3.** Începând cu data încheierii prezentului contract se anulează orice acord/contract, cu același obiect, încheiat anterior în scris;

**8.4.** Utilizatorul este de acord ca datele să-i fie prelucrate în baza prevederilor Legii nr. 190/2018 privind măsurile de punere în aplicare a Regulamentului (UE) 2016/679 al Parlamentului European și al Consilului, privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE, cu modificările și completările ulterioare.

**8.5.** Prin utilizarea locului de parcare menționat la art. 1 și a cardului de abonat, Utilizatorul acceptă și se obligă să respecte toate clauzele stabilite prin prezentul contract și în Metodologie.

Prezentul contract este încheiat în format electronic, în conformitate cu dispozițiile Legii nr. 455/2001 privind semnătura electronică, republicată, cu modificările și completările ulterioare, având același regim juridic ca și contractele tipărite și intră în vigoare la data primirii acestuia de către Utilizator.

 **ADMINISTRATOR, UTILIZATOR,**

\* *Persoanele cu dizabilități sunt scutite de la plata taxei conform reglementărilor în vigoare*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PREȘEDINTE DE ȘEDINȚĂ,**

**ANEXA nr. 2**

**- *MODEL* –**

**CONTRACT DE UTILIZARE PE BAZĂ**

**DE ABONAMENT A UNUI LOC ÎN PARCĂRILE PUBLICE**

**Nr. \_\_\_\_\_\_\_/\_\_\_\_\_\_\_\_\_\_\_**

Încheiat în temeiul Titlului III din Anexa la H.C.L. Sector 4 nr. \_\_\_\_\_\_\_\_\_\_\_/\_\_\_\_\_\_\_\_\_\_\_\_ , între:

**Direcția Mobilitate Urbană Sector 4** cu sediul în Bd. Metalurgiei, Nr. 12-18, Grand Arena, Et.1, Sector 4, București, reprezentată prin Director General, în calitate de Administrator, denumită în continuare D.M.U. S4.

**și**

**Domnul/Doamna \_\_\_\_\_\_\_\_\_\_\_\_\_\_\_\_\_,** domiciliat/ă în București, Sector 4, Strada \_\_\_\_\_\_\_\_\_\_\_, Nr. \_\_\_, Bl. \_\_\_, Sc. \_\_, Ap. \_\_, Tel. \_\_\_\_, e-mail \_\_\_\_\_\_\_\_\_\_\_, C.N.P. \_\_\_\_\_\_\_\_\_\_, în calitate de Utilizator al locului de parcare,

**DEFINIȚII:**

**a)** Administrator – partea contractantă care transmite dreptul de folosință prin contractul de utilizare pe bază de abonament, respectiv D.M.U. S4;

**b)** Utilizator – persoana fizică sau persoană juridică/P.F.A./I.I./I.F. care accesează și utilizează platforma on-line a Administratorului și care dobândește, în temeiul contractului pe bază de abonament, dreptul de folosință a locului de parcare într-o parcarea publică;

**c)** Exploatarea parcării – activitatea de a pune spațiul amenajat la dispozița utilizatorilor în vederea parcării autovehiculului și de a obține venituri din această activitate prin încasarea de taxe și tarife, în conformitate cu dispozițiile legale;

**d)** Utilizarea parcării – folosirea, de către Utilizator a locului de parcare în scopul parcării autovehiculului;

**e)** Reziliere de drept – încetarea de plin drept a contractului de închiriere loc parcare de reședință/contract de utilizare pe bază de abonament, fără a fi necesară punerea în întârziere printr-o notificare prealabilă sau intervenția instanței de judecată, aceasta rezultând din simplul fapt al neexecutării obligațiilor asumate prin prezentul contract.

**Art.1. OBIECTUL CONTRACTULUI**

Obiectul contractului îl constituie atribuirea spre utilizare, de către D.M.U. S.4, a locului de parcare nr. \_\_\_\_\_\_\_\_\_\_, pentru autovehiculul cu nr. de înmatriculare \_\_\_\_\_\_\_\_\_\_\_\_, marca \_\_\_\_\_\_\_\_\_ din parcarea publică cu simbolul \_\_\_\_\_\_\_\_\_ .

**Art.2. DURATA CONTRACTULUI**

**2.1.** Prezentul contract este valabil până la sfârșitul anului în care a fost încheiat.

**2.2.** Valabilitatea contractului va fi prelungită de drept, în fiecare an, doar dacă Utilizatorul achită integral taxa de parcare aferentă anului prelungit până la data de 31 ianuarie, sub condiția îndeplinirii în continuare a criteriilor de eligibilitate astfel cum sunt prevăzute în Titlul III din H.C.L. Sector 4 nr. \_\_\_\_\_\_/\_\_\_\_\_\_\_\_. Depășirea acestui termen duce la rezilierea de drept a contractului.

**Art.3. PREȚUL CONTRACTULUI**

**3.1.** Prețul contractului, reprezentând contravaloarea abonamentului, este cel stabilit prin actele normative în vigoare și se va modifica, în mod automat, ca urmare a modificării actelor normative.

**3.2.** Tariful privind utilizarea locului de parcare pe bază de abonament se achită prin mijloacele de plată prevăzute în H.C.L. Sector 4 nr. 116/16.05.2018, privind extinderea modalităților de plată a taxelor și tarifelor de parcare la nivelul Sectorului 4.

**3.3.** Tariful privind utilizarea locului de parcare pe bază de abonament se achită integral, anual, în momentul încheierii/prelungirii contractului de utilizare.

**Art.4. OBLIGAȚIILE PĂRȚILOR**

**4.1.*Administratorul***

Administratorul are următoarele obligații:

1. să asigure amenajarea, semnalizarea rutieră verticală și orizontală a parcajelor publice la sol;
2. să verifice modul de utilizare și întreținere a parcării publice;
3. să refacă periodic marcajele atunci când este nevoie și unde este necesar;
4. să restituie Utilizatorului, în cazul încetării contractului, la solicitarea scrisă a acestuia, contravaloarea abonamentului plătit anticipat, proporțional cu perioada rămasă neutilizată, până la sfârșitul anului calendaristic;
5. în funcție de gradul de ocupare a locurilor de parcare sau de alte situații excepționale, Administratorul poate restricționa temporar accesul în incinta parcajului pe o anumită perioadă indicată. În această situație, abonații nu vor solicita recuperarea sumelor pentru perioada în care nu au avut acces în parcaj. Abonaților li se va putea solicita prin telefon/e-mail sau notificare scrisă, eliberarea respectivei parcări, indicându-se motivul și perioada de timp.

**4.2. *Utilizatorul***

**4.2.1.** Utilizatorul locului de parcare are următoarele obligații:

1. să ocupe locul de parcare indicat în contract;
2. să achite până la finele anului calendaristic taxele, impozitele, amenzile, penalitățile și alte obligații fiscale scadente aflate în evidențele fiscale ale D.G.I.T.L. Sector 4;
3. să respecte semnalizarea rutieră verticală și orizontală a parcajelor;
4. să nu ridice niciun fel de construcție ori să monteze dispozitive de blocare a accesului la locul de parcare utilizat, să nu transmită sau să cedeze unor terțe persoane locul de parcare, în caz contrar fiind direct răspunzător civil sau penal;
5. să nu amplaseze în interiorul parcării sau în proximitatea acesteia indicatoare, marcaje sau înscrisuri care să indice sau să sugereze rezervarea locurilor de parcare și să nu traseze/retraseze în regie proprie marcaje;
6. să păstreze curățenia în parcaje și să efectueze deszăpezirea pe timp de iarnă;
7. să nu execute lucrări de reparații sau întrețineri auto pe locul de parcare, inclusiv spălarea/curățarea acestora;
8. să elibereze necondiționat locul de parcare în situația efectuării unor lucrări care necesită ocuparea spațiului de parcare sau dacă locului i s-a atribuit o altă destinație, sau dacă a avut loc o reconfigurare a parcării prin care s-a redus numărul de locuri de parcare sau în cazul în care instanța de judecată a obligat Administratorul să pună în posesie un alt utilizator ori în cazul în care există solicitări de atribuire a unui loc de parcare de reședință pentru persoane cu dizabilități și nu există locuri disponibile pe o rază de maxim 150 metri liniari față de domiciliul/reședința/sediul social/punctul de lucru al titularului de contract în vederea realocării, precum și în cazul în care Administratorul restricționează temporar accesul în incinta parcării;
9. să aibă inspecția tehnică periodică valabilă (ITP), asigurarea obligatorie de Răspundere Civilă Auto (RCA) valabilă și viza de reședință valabilă, dacă este cazul, pe întreaga perioadă de derulare a contractului de utilizare pe bază de abonament a locului de parcare;
10. să transmită electronic, prin intermediul platformei on-line, înainte de prelungire și în termen de maxim 30 zile calendaristice, toate documentele care au suferit modificări (reînnoire poliță RCA, ITP, CI/BI, schimbare număr de înmatriculare, înlocuire autoturism, schimbare certificat de înmatriculare(talon), modificări de nume, prelungire viză de reședință, schimbarea domiciliului/reședinței/ sediului social/ punctului de lucru, ori vânzarea apartamentului/clădirii/ în care au avut domiciliul/reședința/sediului social/punctul de lucru, prelungirea certificatului pentru persoane cu dizabilități, dacă este cazul;
11. să afișeze cardul de abonat/vigneta de abonat, la loc vizibil, în colțul din dreapta jos al parbrizului autovehiculului;
12. să nu întreprindă nicio acțiune cu scopul de a obține venituri de la alți utilizatori ca urmare a folosirii locului de parcare alocat;
13. să prezinte necondiționat persoanelor împuternicite să efectueze controlul asupra parcărilor toate documentele referitoare la acestea;
14. să utilizeze locul de parcare doar pentru un autovehicul funcțional;
15. să nu utilizeze parcarea pentru activități periculoase, ilegale, imorale sau pentru practicarea cerșetoriei;
16. să nu organizeze în parcare nicio reuniune politică sau publică, greve, spectacole sau activități comerciale; să nu campeze în parcare și să nu organizeze picnicuri, sporturi sau alte activități în aria acesteia;
17. să nu distribuie materiale publicitare sau alte afișaje fără acordul scris al Administratorului;
18. să nu întreprindă nimic de natură a genera perturbarea ordinii publice, pagube sau inconveniente, atât parcării, cât și utilizatorilor acesteia;
19. să nu lase în autovehicule animale nesupravegheate sau substanțe periculoase; să nu lase minorii nesupravegheați în parcare sau în autovehiculele parcate;
20. să nu desfășoare sesiuni/ședințe Foto-Video profesionale fără acordul scris al Administratorului și să nu inițieze sau să participe la întreceri în cadrul parcării;
21. să nu staționeze voluntar autovehiculele cu motorul aflat în funcțiune și să nu utilizeze claxoanele autovehiculelor;
22. să nu polueze cu substanțe inflamabile, periculoase ori de natură organică, să păstreze curățenia în cadrul parcării și să arunce resturile în locurile special amenajate;
23. să nu efectueze manevre ce pot fi periculoase pentru ceilalți participanți la trafic și să respecte limita de viteză impusă de Administrator;
24. la parcarea autovehiculului, conducătorul acestuia este obligat să își asigure bunurile lăsate în interiorul autovehiculului prin închiderea ușilor, capotelor motor și portbagajului, a geamurilor, trapei, bușonului rezervor etc., Administratorul și/sau Sectorul 4 al Municipiului București nerăspunzând în niciun fel pentru securitatea acestora;
25. să respecte normele P.S.I. specifice (Prevenirea și Stingerea Incendiilor), precum și indicațiile reprezentanților Administratorului și/sau ai Sectorului 4 al Municipiului București.
26. să nu staționeze autovehiculul pe locul de parcare în scop publicitar sau pentru vânzare.

**4.2.2.** Utilizatorul locului de parcare are obligația să cunoască și să respecte în totalitate dispozițiile referitoare la modul de exploatare și utilizare a parcărilor publice, conform Titlului III din H.C.L. Sector 4 nr. \_\_\_\_\_\_/\_\_\_\_\_\_\_\_.

**Art.5. ÎNCETAREA ȘI REZILIEREA CONTRACTULUI**

**5.1.** Contractul încetează:

**a)** prin acordul părților;

**b)** prin denunțare unilaterală de către Utilizator, situație în care acesta va transmite Administratorului o solicitare de încetarea a contractului, în format electronic sau fizic;

**c)** prin denunțare unilaterală de către D.M.U. S4. în cazul în care locului de parcare i s-a atribuit o altă destinaţie ori a avut loc o reconfigurare a parcării prin care s-a redus numărul de locuri de parcare sau în cazul în care instanța de judecată a obligat Administratorul să pună în posesie un alt utilizator și nu există locuri disponibile în vederea realocării ori în cazul în care există solicitări de atribuire a unui loc de parcare de reședință pentru persoane cu dizabilități și nu există locuri disponibile pe o rază de maxim 150 metri liniari față de domiciliul/reședința/sediul social/punctul de lucru al titularului de contract în vederea realocării, situație în care Administratorul va transmite Utilizatorului o notificare privind încetarea contractului, în format electronic sau fizic, cu 5 zile înainte de încetare.

**5.2.** Contractul se reziliază de drept:

**a)** în cazul nerespectării de către Utilizator a obligațiilor prevăzute la art.4.2.1. și 4.2.2. ;

**b)** în cazul în care titularul locului de parcare înstrăinează imobilul în temeiul căruia a obținut locul de parcare, dacă titularul nu va mai putea face dovada unui domiciliu/reședință/sediu social/punct de lucru stabilit pe raza Sectorului 4 al Municipiului București;

**c)** în cazul în care titularul locului de parcare înstrăinează autovehiculul în temeiul căruia a obținut locul de parcare, dacă nu și-a cumpărat un alt autovehicul sau nu a încheiat un contract de închiriere/comodat/leasig pentru un alt autovehicul, în termen de 90 (nouăzeci) de zile și nu a depus, în același termen de 90 (nouăzeci) de zile o solicitare de modificare a datelor autovehiculului în acest sens;

**d)** în cazul în care au fost încheiate contracte pentru mai multe locuri de parcare la aceeași adresă de domiciliu/reședință/sediu social/punct de lucru și/sau pe același CNP/CUI/CIF și există solicitări ce îndeplinesc condițiile de acordare a unui loc de parcare, situație în care, Administratorul va putea rezilia parte din contractele încheiate, la alegerea Utilizatorului, dacă acesta din urmă depune o solicitare în acest sens, în termen de 5(cinci) zile de la notificare, iar în lipsa opțiunii scrise a Utilizatorului, prin hotărârea D.M.U.S4.

**e)** în cazul existenței unor contracte care conțin, pentru locuri de parcare diferite, același autovehicul;

**f)** în cazul decesului tutularului contractului de abonament;

**g)** în cazul în care, în urma verificărilor ulterioare pe teren se constată că locul de parcare nu corespunde cu cel din contract, urmând a se încheia un alt contract respectând poziționarea și numerotarea locurilor de parcare, în limita locurilor disponibile și cu respectarea condițiilor din Titulul III din Metodologie.

**Art.6. NOTIFICĂRI**

**6.1.** În accepţiunea părţilor contractante, orice notificare adresată de către una din părți, celeilalte părți este valabil îndeplinită dacă va fi transmisă la adresa/sediul prevăzut în preambulul prezentului contract.

**6.2.** În cazul în care notificarea se face pe cale poştală sau printr-o societate de curierat, ea va fi transmisă, prin scrisoare recomandată, cu confirmare de primire şi se consideră primită de destinatar la data menţionată pe confirmare de către oficiul poştal primitor sau la data la care societatea de curierat s-a deplasat la adresa/sediul părții.

**6.3.** Utilizatorul îşi exprimă consimţământul de a primi de la Administrator, prin mijloace electronice, notificări cu privire la derularea prezentului contract, la adresa de e-mail \_\_\_\_\_\_\_\_ sau la o altă adresă de e-mail validă, indicată de acesta.

**6.4.** Sarcina probei privind transmiterea şi conținutul notificării prin mijloace electronice aparţine părţii care o transmite, iar notificarea se va considera primită în prima zi lucrătoare după cea în care a fost expediată.

**Art.7. LITIGII**

Litigiile apărute pe perioada derulării prezentului contract se soluționează de părți pe cale amiabilă. În situația în care părțile nu ajung la o înțelegere acestea se pot adresa instanțelor judecătorești competente de la sediul Administratorului.

**Art.8. ALTE CLAUZE**

**8.1.** Administratorul nu răspunde de avariile provocate autovehiculului parcat pe locul închiriat și nici de securitatea bunurilor lăsate în interiorul autovehiculului.

**8.2.** Utilizatorul va suporta contravaloarea tuturor daunelor cauzate dotărilor şi instalaţiilor parcării, ca urmare a unor manevre greşite sau a nerespectării semnalizării rutiere sau a normelor de utilizare a parcării, inclusiv pentru blocatorul dat în custodie, dacă este cazul.

**8.3.** Camerele video instalate în parcaj sunt destinate exclusiv supravegherii fluxurilor de trafic. Înregistrările video nu vor fi disponibile publicului, dar vor putea fi puse la dispoziția autorităților.

**8.4.** Începând cu data încheierii prezentului contract se anulează orice acord/contract, cu același obiect, încheiat anterior în scris;

**8.5.** Utilizatorul este de acord ca datele să-i fie prelucrate în baza prevederilor Legii nr. 190/2018 privind măsurile de punere în aplicare a Regulamentului (UE) 2016/679 al Parlamentului European și al Consilului, privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE, cu modificările și completările ulterioare.

**8.6.** Prin utilizarea locului de parcare menționat la art. 1 și a cardului de abonat, Utilizatorul acceptă și se obligă să respecte toate clauzele stabilite prin prezentul contract.

Prezentul contract este încheiat în format electronic, în conformitate cu dispozițiile Legii nr. 455/2001 privind semnătura electronică, republicată, cu modificările și completările ulterioare, având același regim juridic ca și contractele tipărite și intră în vigoare la data primirii acestuia de către Utilizator.

**ADMINISTRATOR, ABONAT,**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PREȘEDINTE DE ȘEDINȚĂ,**

**ANEXA nr. 3**

**- *MODEL* -**

**Nr........../..................**

**ÎNȘTIINȚARE DE BLOCARE**

**a roții autovehiculului/vehiculului**

Vă aducem la cunoștință faptul că ....................................., ați încălcat dispozițiile art............. , ............ din Anexa la H.C.L. Sector 4 nr. ............./....................., motiv pentru care s-a dispus măsura tehnico-administrativă a blocării roții autovehiculului/vehiculului marca............, cu nr. de înmatriculare .................., astăzi ................., ora ............., conform procesului-verbal de blocare nr. ....../.............., pe care îl veți primi cu ocazia deblocării roții.

Pentru solicitarea deblocării apelați numărul ..........., în intervalul orar ............

Operațiunea de deblocare se va efectua în maximum ....... de la momentul solicitării și numai după ce veți face dovada achitării tarifului de deblocare afișat pe site-ul [www.mobilitateurbana4.ro](http://www.mobilitateurbana4.ro).

Modalitățile de plată sunt următoarele: în numerar sau cu cardul la automatele de plată din parcare, în numerar sau cu cardul la automatele de plată Selfpay, online pe site-ul [www.mobilitateurbana4.ro](http://www.mobilitateurbana4.ro), cu cardul prin sistem POS, prin aplicația de mobil ”Primăria Sectorului 4”, prin SMS, ca alternativă de plată a tarifului menționat la art........., ........... din Anexa la H.C.L. Sector 4 nr. ........../.............

 *Nume și prenume …………………………*

*Semnătura …………………………*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PREȘEDINTE DE ȘEDINȚĂ,**

**ANEXA nr. 4**

**- *MODEL* -**

 **Nr.../......**

**PROCES-VERBAL DE BLOCARE**

**a roții autovehiculului/vehiculului**

Încheiat astăzi, ...................., ora ................., cu ocazia blocării roții autovehiculului/vehiculului marca ..................., cu număr de înmatriculare ................, care a .................... situat în București, Str. ................., nr. ..................., Sector 4, încălcând astfel dispozițiile art.........., .............. din Anexa la H.C.L. Sector 4 nr. ......../..............., motiv pentru care s-a dispus măsura tehnico-administrativă a blocării roții autovehiculului/ vehiculului.

Astăzi, (*Nume și prenume*)................................. din cadrul Direcției Mobilitate Urbană Sector 4, am procedat la blocarea roții autovehiculului/vehiculului mai sus-menționat, incidentul fiind înregistrat sub numărul unic ................... . Cu ocazia blocării s-a efectuat un număr de ...........fotografii.

Proprietarului/deținătorului legal al autovehiculului/vehiculului i s-a adus la cunoștință, prin înstiințarea nr. ....../ ............... aplicată pe parbrizul autovehiculului/vehiculului, faptul că a .................., dispozițiile legale în baza cărora s-a dispus blocarea roții, precum și pașii de urmat pentru efectuarea operațiunii de deblocare.

Prezentul proces-verbal a fost încheiat în 2(două) exemplare, din care un exemplar i se va înmâna proprietarului/deținătorului legal al autovehiculului/vehiculului, cu ocazia deblocării roții.

Direcția Mobilitate Urbană Sector 4

(numele, prenumele și semnătura)

.........................................................................................

Am primit un exemplar cu ocazia deblocării roții

(numele, prenumele și semnătura proprietarului/deținătorului legal al autovehiculului/vehiculului)

...................................................................................

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PREȘEDINTE DE ȘEDINȚĂ,**

**ANEXA nr. 5**

**- *MODEL* -**

**Nr. ..../..........**

**PROCES-VERBAL DE DEBLOCARE**

**a roții autovehiculului/vehiculului**

Încheiat astăzi, ..............., ora ......, cu ocazia deblocării roții autovehiculului/vehiculului marca ....................., cu număr de înmatriculare ................., care ..................... situat în București, Str. .........., nr. ..............., Sector 4.

Astăzi, (*Nume și prenume*)..................................... din cadrul Direcției Mobilitate Urbană Sector 4, am procedat la deblocarea roții autovehiculului/vehiculului, în prezenta proprietarului/deținătorului legal al acestuia, incidentul fiind înregistrat sub numărul unic ............... Cu ocazia deblocării s-a efectuat un număr de ............... fotografii.

Blocarea roții s-a exectuat în conformitate cu disp art. ..............., ............ din Anexa la H.C.L. Sector 4 nr. ......../............., , conform procesului-verbal nr..../........., un exemplar al acestuia fiind înmânat, în original, Domnului/Doamnei ................................., cu ocazia deblocării roții autovehiculului.

 Domnul/Doamna .............................. a făcut dovada achitării sumei de ..................lei, reprezentând contravaloarea tarifului de deblocare conform disp. art..............., .............. din Anexa la H.C.L. Sector 4 nr. ......./............., plata fiind efectuată prin următoarea modalitate de plată :

* în numerar la automatele de plată din parcare;
* cu cardul la automatele de plată din parcare;
* în numerar la automatele de plată Selfpay;
* card la automatele de plată Selfpay;
* online, pe site-ul [www.mobilitateurbana4.ro](http://www.mobilitateurbana4.ro);
* prin aplicația de mobil ”Primăria Sectorului 4”;
* SMS,ca alternativă de plata a tarifului menționat la art............, .............. din Anexa la H.C.L. Sector 4 nr. ......./......... .

Domnul/Doamna ........................................................... are următoarele observații ...........................

Am primit un exemplar

(numele, prenumele și semnătura proprietarului/deținătorului legal al autovehiculului/vehiculului)

.................................................

Direcția Mobilitate Urbană Sector 4

(numele, prenumele și semnătura)

.....................................................

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PREȘEDINTE DE ȘEDINȚĂ,**

**ANEXA nr. 6**

**- *MODEL* -**

Seria ...... Nr. ..............

**DISPOZIȚIE DE RIDICARE**

 Încheiată astăzi, ziua....................., luna.................., anul.................., ora.........................., agent constatator ......................................................................................, din cadrul ........................................, fiind în exercitarea atribuțiilor de serviciu, pe strada .......................................................................... nr....., Sectorul 4 al Municipiului București, am constatat faptul că autovehiculului/vehiculului marca .......................... cu numărul de înmatriculare ................................. ocupa ..........................., motiv pentru care au fost efectuate fotografii/înregistrări video cu ajutorul mijlocului certificat tehnic marca....................................................... seria ............................. nr.....................

 Fapta de mai sus este prevăzută de art. ... din Metodologia de gestionare a locurilor de parcare aflate pe domeniul public sau privat al Municipiului București de pe raza Sectorului 4, precum și de aplicare a unor sancțiuni contravenționale și/sau măsuri tehnico-administrative în ceea ce privește ocuparea fără drept a domeniului public sau privat al Municipiului București de pe raza Sectorului 4 cu autovehicule de orice tip, Anexă la din H.C.L.Sector 4 nr. ....../........., fiind întocmit de către Direcția Mobilitate Urbană Sector 4 procesul-verbal de aplicare a blocatorului nr. ....... din data de ......................, pentru autovehiculului/vehiculului mai sus menționat.

 În conformitate cu art. 52 alin.(1) din Metodologia de gestionare a locurilor de parcare aflate pe domeniul public sau privat al Municipiului București de pe raza Sectorului 4, precum și de aplicare a unor sancțiuni contravenționale și/sau măsuri tehnico-administrative în ceea ce privește ocuparea fără drept a domeniului public sau privat al Municipiului București de pe raza Sectorului 4 cu autovehicule de orice tip, Anexă la din H.C.L.Sector 4 nr. ....../........., fiind îndeplinit termenul de 72 de ore de la blocare,

**DISPUN**

măsura tehnico-administrativă a ridicării autovehiculului/vehiculului cu datele de identificare de mai sus.

Autovehiculul prezintă/nu prezintă avarii vizibile, constând în:

...............................................................................................................................................................................................................................................................................................................................................................................................................................................................

 Agent Constatator, Persoana care a ridicat autovehiculului/vehiculului

 (funcția/nume/prenume) (funcția/nume/prenume)

............................................. ...........................................

........................................... ............................................

 (semnătura) (semnătura)

 Autospeciala nr. ............................

\*Prezenta dispoziție de ridicare poate fi contestată în conformitate cu prevederile Legii nr.554/2004 a contenciosului administrativ, cu modificările și completările ulterioare.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PREȘEDINTE DE ȘEDINȚĂ,**

**ANEXA nr. 7**

***Atenționare în cazul mutării autovehiculului***

**- *MODEL* -**

**Nr..../................**

**ATENȚIONARE**

Stimate conducător auto,

Prin prezenta vă aducem la cunoștință faptul că............................................................., iar în conformitate cu dispozițiile ............, ........... din Anexa la H.C.L. Sector 4 nr. ...../..............., s-a dispus măsura tehnico-administrativă a mutării autovehiculului/vehiculului marca ......................... cu nr. de înmatriculare ........., astăzi ........, ora ..........

Măsura tehnico-administrativă de mutare a autovehiculului/vehiculului fost înregistrată în sistemul informatic al Direcției Mobilitate Urbană Sector 4.

 În cazul în care veți ................................................, se va dispune pe lângă măsura tehnico-administrativă de mutare a autovehiculului/vehiculului și măsura tehnico-administrativă de blocare a roții autovehiculului/vehiculului după mutarea acestuia, urmând să achitați atât contravaloarea tarifului de mutare, cât și a tarifelor de deblocare prevăzute în Anexa la H.C.L. Sector 4 nr..../.................

 *Nume și prenume ……………………*

*Semnătura …………………………*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PREȘEDINTE DE ȘEDINȚĂ,**

**ANEXA nr.8**

**- *MODEL* -**

**Nr..../................**

**ÎNȘTIINȚARE DE MUTARE**

**a autovehiculului/vehiculului**

Vă aducem la cunoștință faptul că ..............................................................................., iar conform dispozițiilor ................ din Anexa la H.C.L. Sector 4 nr. ...../.............., s-au dispus măsurile tehnico-administrative de mutare a autovehiculului/vehiculului marca ......................... cu nr. de înmatriculare ........., astăzi ........, ora .......... și blocare a roții respectivului autovehicul după ce acesta a fost mutat.

Pentru solicitarea deblocării apelați numărul ..........., în intervalul orar ............

Operațiunea de deblocare se va efectua în maximum ....... de la momentul solicitării și numai după ce veți face dovada achitării tarifului de deblocare afișat pe site-ul [www.mobilitateurbana4.ro](http://www.mobilitateurbana4.ro) și a tarifului de 150 (o sută cincizeci) lei aferent operațiunii de mutare.

Modalitățile de plată sunt următoarele: în numerar sau cu cardul la automatele de plată din parcare, în numerar sau cu cardul la automatele de plată Selfpay, online pe site-ul [www.mobilitateurbana4.ro](http://www.mobilitateurbana4.ro), cu cardul prin sistem POS, prin aplicația de mobil ”Primăria Sectorului 4”, prin SMS, ca alternativă de plată a tarifului de deblocare menționat la art........., ........... din Anexa la H.C.L. Sector 4 nr. ........../.............................................

 *Nume și prenume …………………………*

*Semnătura …………………………*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PREȘEDINTE DE ȘEDINȚĂ,**

**ANEXA nr.9**

Seria ...... Nr. ..............

**DISPOZIȚIE DE RIDICARE ÎN VEDEREA MUTĂRII**

 Încheiată astăzi, ziua....................., luna.................., anul.................., ora.........................., agent constatator ......................................................................................, din cadrul ........................................, fiind în exercitarea atribuțiilor de serviciu, pe strada .......................................................................... nr....., Sectorul 4 al Municipiului București, am constatat faptul că autovehiculului/vehiculului marca ................................, cu numărul de înmatriculare ...................................... ocupa ................, motiv pentru care au fost efectuate fotografii/înregistrări video cu ajutorul mijlocului certificat tehnic marca....................................................... seria ............................. nr.....................

 Fapta de mai sus este prevăzută de art. 59 alin.(1) lit. ..... din Metodologia de gestionare a locurilor de parcare aflate pe domeniul public sau privat al Municipiului București de pe raza Sectorului 4, precum și de aplicare a unor sancțiuni contravenționale și/sau măsuri tehnico-administrative în ceea ce privește ocuparea fără drept a domeniului public sau privat al Municipiului București de pe raza Sectorului 4 cu autovehicule de orice tip, Anexă la din H.C.L.Sector 4 nr. ....../..........

 În conformitate cu art. 59 alin.(3) lit...... din Metodologia de gestionare a locurilor de parcare aflate pe domeniul public sau privat al Municipiului București de pe raza Sectorului 4, precum și de aplicare a unor sancțiuni contravenționale și/sau măsuri tehnico-administrative în ceea ce privește ocuparea fără drept a domeniului public sau privat al Municipiului București de pe raza Sectorului 4 cu autovehicule de orice tip, Anexă la din H.C.L. Sector 4 nr. ....../.........

**DISPUN**

măsura tehnico-administrativă a ridicării și mutării autovehiculului/vehiculului cu datele de identificare de mai sus.

Autovehiculul prezintă/nu prezintă avarii vizibile, constând în:

...............................................................................................................................................................................................................................................................................................................................................................................................................................................................

 Agent Constatator, Persoana care a ridicat autovehiculului/vehiculului

 (funcția/nume/prenume) (funcția/nume/prenume)

............................................. ...........................................

........................................... ............................................

 (semnătura) (semnătura)

 Autospeciala nr. ............................

\*Prezenta dispoziție de ridicare poate fi contestată în conformitate cu prevederile Legii nr.554/2004 a contenciosului administrativ, cu modificările și completările ulterioare.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PREȘEDINTE DE ȘEDINȚĂ,**

**ANEXA nr.10**

**- *MODEL* -**

Seria ........ nr ..................

**FIȘĂ AUTOVEHICULUI/VEHICUL RIDICAT ȘI MUTAT**

 Încheiată astăzi, ziua ........................, luna ........................., anul ................., ora ........................, în Municipiul București, sector .......,

 Subsemnatul .......................................................angajat al ........................................................, în funcția de ............................................................................, cu ocazia examinării exterioare a autovehiculului/vehiculului cu numărul de înmatriculare ......................................., marca................................., culoarea........................., ca urmare a întocmirii Dispoziției de ridicare în vederea mutării nr................/...................................... în vederea efectuării operațiunilor de ridicare și mutare, constat faptul că autovehiculului/vehiculului prezintă/nu prezintă avarii vizibile.

 La fața locului s-au efectuat un set de fotografii în format digital, a câte .. (.......) fotografii din unghiuri diferite (față spate și lateralele vehiculului), constatându-se următoarele:

...................................................................................................................................................................................................................................................................................................................................................................................................................................................................................................................

 Vehiculul a fost mutat pe strada ....................................................................................... nr.............., Sectorul ..... al municipiului București

 Cele menționate în prezenta Fișă vehicul ridicat în vederea mutării sunt atestate de către agentul constatator (nume, prenume și funcția) ....................................................................................... din cadrul ...................................................

 Operator Agent constatator

.............................................. ...................................

(funcția/nume/prenume)

 (semnătură) (semnătură)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PREȘEDINTE DE ȘEDINȚĂ,**

**Anexa nr. 11**

**- *MODEL* –**

**Protocol de colaborare**

**DIRECȚIA MOBILITATE DIRECȚIA PENTRU DIGITALIZARE ȘI**

 **URBANĂ SECTOR 4 REGENERARE URBANĂ SECTOR 4**

 **Nr. \_\_\_\_\_\_/\_\_\_\_\_\_\_\_\_ Nr. \_\_\_\_\_\_/\_\_\_\_\_\_\_\_\_\_\_**

**PROTOCOL DE COLABORARE**

*Având în vedere*:

- Hotărârea Consiliului Local al Sectorului 4 nr. 8/31.01.2018 privind înființarea Direcției Mobilitate Urbană Sector 4;

- Hotărârea Consiliului Local al Sectorului 4 nr. 191/20.12.2021 pentru aprobarea înființării Direcției pentru Digitalizare și Regenerare Urbană Sector 4 precum și aprobarea numărului de posturi la nivelul subdiviziunii administrativ-teritoriale Sectorul 4 al municipiului București;

*Luând în considerare*:

- Hotărârea Consiliului Local al Sectorului 4 nr. 213/30.12.2021 privind reorganizarea activității și aprobarea Organigramei, Statului de Funcții și Regulamentului de Organizare și Funcționare ale Direcției Mobilitate Urbană Sector 4;

- Hotărârea Consiliului Local al Sectorului 4 nr. 212/30.12.2021 privind aprobarea Organigramei, a Statului de Funcții și a Regulamentului de Organizare și Funcționare ale Direcției pentru Digitalizare și Regenerare Urbană Sector 4;

- Hotărârea Consiliului Local al Sectorului 4 nr.205/30.12.2021 privind aprobarea Metodologiei de gestionare a locurilor de parcare aflate pe domeniul public sau privat al Municipiului București de pe raza Sectorului 4, precum și de aplicare a unor sancțiuni contravenționale și/sau măsuri tehnico-administrative în ceea ce privește ocuparea fără drept a domeniului public sau privat al Municipiului București de pe raza Sectorului 4 cu autovehicule de orice tip;

- Hotărârea Consiliului Local al Sectorului 4 nr. 74/26.05.2021 privind procedura de ridicare a autovehiculelor, prevăzută de Regulamentul de aplicare a Ordonanţei de urgenţă a Guvernului nr. 195/2002, aprobat prin Hotărârea Guvernului nr. 1.391/2006, cu modificările şi completările ulterioare, precum și ridicarea vehiculelor prevăzută de Ordonanţa nr. 21/2002 privind gospodărirea localităţilor urbane şi rurale cu modificările şi completările ulterioare, pe străzile și domeniul public aflat în administrarea Sectorului 4 al Municipiului București;

- Regulamentul (UE) 2016/679 al Parlamentului European și al Consiliului European din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul General privind Protecția Datelor) și Legea nr. 190/2018 privind măsuri de punere în aplicare a Regulamentului (UE) 2016/679 al Parlamentului European și al Consiliului European din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE;

***În vederea creării*** unui cadru de colaborare pentru îndeplinirea obiectelor de activitate ale celor două instituții în ceea ce privește organizarea, gestionarea și exploatarea parcărilor publice și de reședință prin creșterea capacității de parcare la nivelul Sectorului 4 al Municipiului București, pentru asigurarea siguranței în trafic prin realizarea, monitorizarea și întreținerea permanentă a marcajelor rutiere, verticale și orizontale și/sau a altor lucrări, a arterelor stradale sau pietonale, precum și pentru aplicarea măsurilor tehnico-administrative în situația ocupării fără drept a drumurilor publice și/sau a domeniului public sau privat al Municipiului București de pe raza Sectorului 4 cu autovehicule de orice tip,

**Părţile:**

**DIRECȚIA MOBILITATE URBANĂ SECTOR 4**, cu sediul în \_\_\_\_\_\_\_\_\_\_\_, e-mail: \_\_\_\_\_\_\_, având cod de identificare fiscală: \_\_\_\_\_\_\_\_\_\_\_, cont nr. \_\_\_\_\_\_\_\_ dechis la \_\_\_\_\_\_, reprezentată prin \_\_\_\_\_\_ având funcția de Director General

**și**

**DIRECȚIA PENTRU DIGITALIZARE ȘI REGENERARE URBANĂ SECTOR 4**, cu sediul în \_\_\_\_\_\_\_\_\_\_, e-mail: \_\_\_\_\_\_\_\_, având cod de identificare fiscală: \_\_\_\_\_\_, cont nr.\_\_\_\_\_ dechis la \_\_\_\_\_\_\_, prin \_\_\_\_\_\_\_\_, în calitate de Director General,

Au convenit încheierea prezentul Protocol de colaborare, denumit în continuare „Protocol”, cu respectarea următoarelor clauze :

**Cap. I. Descrierea Părților**

**Art.1.** **DIRECȚIA MOBILITATE URBANĂ SECTORUL 4** este o instituție publică locală în subordinea Consiliului Local al Sectorului 4, înființată prin H.C.L. Sector 4 Nr. 8 din 31.01.2018, cu modificările și completările ulterioare, iar în conformitate cu prevederile Hotărârii Consiliului Local al Sectorului 4 nr. 213/30.12.2021 privind reorganizarea activității și aprobarea Organigramei, Statului de Funcții și Regulamentului de Organizare și Funcționare ale Direcției Mobilitate Urbană Sector 4, are printre obiectele de activitate următoarele :

**1.1.** Gestionarea, utilizarea și exploatarea spațiilor destinate parcărilor rezidențiale și încasarea de taxe pentru parcările de reședință și de tarife pentru situații complementare aferente unor astfel de parcări, în vederea optimizării utilizării domeniului public și scăderii poluării, în concordanță cu nevoile cetățenilor Sectorului 4;

**1.2.** Gestionarea, operarea și utilizarea parcărilor publice aflate în administrarea Sectorului 4 al Municipiului București și încasarea de tarife pentru utilizarea acestora, inclusiv a activităților complementare (sisteme automatizări, parcometre, bariere, etc), în vederea optimizării utilizării domeniului public și scăderea poluării, în concordanță cu nevoile cetățenilor din Sectorul 4;

**1.3.** Realizarea și implementarea de activități cu privire la parcările de reședință și parcările publice aflate în administrarea Sectorului 4;

**1.4.** Dezvoltarea transportului alternativ, prin crearea, administrarea și dezvoltarea infrastructurii necesare pentru biciclete/trotinete, centre de închiriere biciclete/trotinete de tip self-service, dezvoltarea unor rețele de parcări pentru biciclete și alte elemente de infrastructură necesare acestui tip de transport alternativ;

**1.5.** Contractarea, realizarea și implementarea investițiilor necesare în vederea creșterii numărului de parcări publice și de reședință, prin construirea și amenajarea de noi locuri de parcare, precum și a modernizării, îmbunătățirii, mentenanței, gestionării și administrării locurilor de parcare din Sectorul 4, inclusiv încasarea taxelor, tarifelor și a altor sume aferente acestor servicii publice, în vederea optimizării utilizării domeniului public și a scăderii poluării, în concordanță cu nevoile cetățenilor din Sectorul 4;

**1.6.** Crearea unei infrastructuri moderne de monitorizare și avertizare a locuitorilor din Sectorul 4 cu privire la poluarea existentă;

**1.7.** Dezvoltarea de proiecte de inovare și cercetare cu privire la dezvoltarea infrastructurii de mobilitate urbană;

**1.8.** Monitorizarea și implementarea măsurilor pentru fluidizarea traficului prin studii de trafic și cercetări care să asigure suportul necesar demarării de noi proiecte pentru gestionarea spațiilor de parcare și pentru fluidizarea traficului;

**1.9.** Implementarea soluțiilor de parcometre pentru zonele destinate parcărilor off-road;

**1.10.** Implementarea soluțiilor de regenerare urbană rezultate în urma studiilor de fezabilitate, a proiectelor tehnice și/sau a documentațiilor tehnico-economice atât contractate direct de către Direcție, cât și cele contractate/demarate de aparatul de specialitate al Sectorului 4 al Municipiului București;

**1.11.** Asigurarea siguranței în trafic prin monitorizarea permanentă a marcajelor orizontale și verticale precum și prin derularea contractelor necesare asigurării tuturor marcajelor de acest tip pe raza Sectorului 4 al Municipiului București.

**Art.2. DIRECȚIA PENTRU DIGITALIZARE ȘI REGENERARE URBANĂ SECTOR 4** este o instituție publică locală în subordinea Consiliului Local al Sectorului 4, înființată prin H.C.L. Sector 4 Nr. 191 din 20.12.2021, iar în conformitate cu prevederile Hotărârii Consiliului Local al Sectorului 4 nr. 212/30.12.2021 privind aprobarea Organigramei, a Statului de Funcții și a Regulamentului de Organizare și Funcționare ale Direcției pentru Digitalizare și Regenerare Urbană Sector 4, are printre obiectele de activitate următoarele:

**2.1.** Monitorizarea tramei stradale și a domeniului public al Sectorului 4 în vederea eficientizării activităților de întreținere a acestora, precum și monitorizarea și inventarierea rețelei stradale a Sectorului 4 al Municipiului București în vederea reconfigurării acesteia în concordanță cu proiectul de regenerare urbană și a Strategiei de dezvoltare a Sectorului 4;

**2.2.** Asigurarea implementării proiectelor de regenerare urbană demarate de aparatul de specialitate al Primarului Sectorului 4 sau de alte direcții descentralizate aflate în subordinea Consiliului Local al Sectorului 4 și coordonarea activității privind analiza, dezvoltarea și prognoză urbană la nivelul Sectorului 4, inclusiv strategii și propuneri de regenerare urbană;

**2.3.** Asigurarea suportului tehnic și profesional necesar Direcției Mobilitate Urbană Sector 4 pentru implementarea unor noi sistematizări rutiere pentru fluidizarea traficului și siguranța pietonilor și implementarea unor proiecte de investiții dedicate managementului transportului și siguranței participanților la trafic;

**2.4.** Asigurarea întreținerii permanente a marcajelor rutiere, verticale și orizontale, prin mijloace proprii precum și realizarea și implementarea de lucrări privind semnalizarea rutieră orizontală și verticală și/sau alte lucrări, pentru și în numele Consiliului Local Sector 4, a arterelor stradale sau pietonale, în vederea creșterii siguranței cetățenilor și a participanților la trafic, inclusiv activități de suport;

**2.5.** Realizarea și implementarea unei strategii privind creșterea siguranței pietonilor și a participanților la trafic, mai ales în zonele cu risc crescut și în zonele unităților de învățământ, a unităților spitalicești, alte instituții de interes public și a proiectelor de sistematizare a circulației, la nivelul întregului sector, pentru optimizarea mobilității, în concordanță cu strategiile existente la nivelul Municipiului București;

**2.6.** Dezvoltarea transportului alternativ, prin crearea și dezvoltarea infrastructurii necesare pentru biciclete/trotinete, centre de închirieri biciclete/trotinete de tip self-service, dezvoltarea unor rețele de parcări speciale pentru biciclete și alte elemente de infrastructură necesare acestui tip de transport alternativ;

**2.7.** Promovarea utilizării transportului public cu mijloace ecologice în detrimentul utilizării autoturismelor personale, transportul public de persoane gratuit sau contra-cost, prin mijloace proprii sau prin terți, pentru creșterea calității mobilității la nivelul Sectorului 4;

**2.8.** Realizarea și implementarea, în colaborare cu Direcția Mobilitate Urbană Sector 4, a unei strategii cu privire la parcările de reședință și parcările publice aflate în administrarea Sectorului 4 și optimizarea utilizării domeniului public și scăderea poluării, în concordanță cu nevoile cetățenilor din Sectorul 4;

**2.9.** Propunerea și implementarea unor soluții de tip Smart City în Sectorul 4, inclusiv integrarea tuturor subsistemelor existente și dezvoltarea altor subsisteme noi, în concordanță cu strategiile de la nivelul Sectorului 4 și al Municipiul București;

**2.10.** Coordonează realizarea, implementarea și integrarea tuturor aplicațiilor publice web/mobil realizate la nivelul autorităților locale din Sectorul 4 și propune dezvoltarea de noi aplicații/servicii publice digitale la nivelul autorităților locale din subordinea Consiliului Local Sector 4 sau al aparatului de specialitate al Primarului Sectorului 4;

**2.11.** Realizarea de activități de ridicare, transport și/sau depozitare, blocare/deblocare a roții vehiculelor și/sau de mutare a acestora în conformitate cu Metodologia de gestionare a locurilor de parcare aflate pe domeniul public sau privat al Municipiului București de pe raza Sectorului 4, precum și de aplicare a unor sancțiuni contravenționale și/sau măsuri tehnico-administrative în ceea ce privește ocuparea fără drept a domeniului public sau privat al Municipiului București de pe raza Sectorului 4 cu autovehicule de orice tip;

**Cap. II. Obiectul și scopul Protocolului**

**Art. 3.** ***Obiectul*** prezentului Protocol îl constituie colaborarea între Direcția Mobilitate Urbană Sector 4 și Direcția pentru Digitalizare și Regenerare Urbană Sector 4, în condițiile legii și a regulilor interne ale acestora, în vederea realizării și implementării de strategii cu privire la gestionarea, utilizarea și exploatarea parcărilor publice și de reședință aflate în administrarea Sectorului 4, acordarea de sprijin tehnic și profesional reciproc pentru implementarea unor proiecte de regenerare urbană, realizarea de noi sistematizări rutiere pentru fluidizarea traficului și siguranței pietonilor, asigurarea siguranței în trafic prin monitorizarea și întreținerea permanentă a marcajelor rutiere, verticale și orizontale, prin mijloce proprii, realizarea și implementarea de lucrări privind semnalizarea rutieră orizontală și verticală și/sau a altor lucrări, a arterelor stradale sau pietonale, creșterea capacității de parcare la nivelul Sectorului 4, precum și sprijin și cooperare în derularea activităților de ridicare, transport, depozitare, eliberare a autovehiculelor, blocare/deblocare a roților vehiculelor și/sau de mutare a acestora.

**Art.4. *Scopul*** prezentului Protocol vizează stabilirea, în condițiile legii a cadrului general de colaborare între Părți astfel încât să se asigure creșterea capacității de parcare la nivelul Sectorului 4, siguranța în trafic, optimizarea utilizării domeniului public, implementarea proiectelor de regenerare urnană și scăderea poluării în concordanță cu nevoile cetățenilor din Sectorul 4.

**Cap. III. Drepturile și obligațiile Părților**

**Art.5.** Având în vedere faptul că cele două instituții prestează servicii publice în interesul cetățenilor Sectorului 4, iar obiectele de activitate se intrepătrund și luând în considerare faptul că este necesar ca acestea să colaboreze și să se sprijine reciproc, Părțile vor avea următoarele drepturi și obligații corelative:

**5.1.** Direcția Mobilitate Urbană Sector 4, instituție publică care încasează taxele și tarifele aferente utilizării parcărilor publice și de reședință și a celorlalte sume provenite din serviciile conexe acestora, precum și tarifele percepute din aplicarea măsurilor tehnico-administrative de ridicare, transport și depozitare a autovehiculelor/vehiculelor, de blocare/deblocare a roților autovehiculelor/vehiculelor și de mutare a acestora, va pune, în mod gratuit, la dispoziția Direcției pentru Digitalizare și Regenerare Urbană Sector 4, intreaga infrastructură și bază materială de care dispune și care este necesară îndeplinirii obiectelor de activitate menționate la art.2 din prezentul Protocol. Punerea la dispoziția Direcției pentru Digitalizare și Regenerare Urbană Sector 4 a infrastructurii și a bazei materiale aparținând Direcției Mobilitate Urbană Sector 4 se va realiza prin încheierea unor contracte de comodat și/sau convenții de acces la platformele on-line sau la bazele de date.

**5.2.** Direcția pentru Digitalizare și Regenerare Urbană Sector 4 va asigura suportul tehnic și profesional necesar Direcției Mobilitate Urbană Sector 4 pentru implementarea unor noi sistematizări rutiere pentru fluidizarea traficului și siguranța pietonilor și implementarea unor proiecte de investiții dedicate managementului transportului și siguranței participanților la trafic și va realiza și implementa, în colaborare cu Direcția Mobilitate Urbană Sector 4, strategii cu privire la parcările de reședință și parcările publice aflate în administrarea Sectorului 4, optimizarea utilizării domeniului public și scăderea poluării în Sectorul 4 și va pune în aplicare măsurile tenico-administrative prevăzute în Anexa la H.C.L. Sector 4 nr. 205/30.12.2021, asigurând încasarea de către Direcția Mobilitate Urbană Sector 4 a tarifelor aferente acestor măsuri tehnico-administrative.

**Cap. IV. Intrarea în vigoare, durata, modificarea și încetarea Protocolului**

**Art.6.** Prezentul Protocol intră în vigoare la data semnării și înregistrării acestuia de către ambele Părți.

**Art.7.** Prezentul Protocol este valabil pe o perioadă nedeterminată, respectiv pe toată perioada desfășurării activitățiilor comune dintre cele două instituții.

**Art.8.** Orice modificare și/sau completare a clauzelor prezentului Protocol se va face prin act adițional, cu notificare prealabilă scrisă, transmisă cu 5 zile înainte, de către Partea solicitantă, celeilalte părți.

**Art.9.** Prezentul Protocol încetează în următoarele situații:

**9.1.** prin acordul Părților;

**9.2.** prin denunțare unilaterală de către oricare dintre Părți, printr-o notificare scrisă, transmisă cu de 30 zile înainte, celeilalte Părți;

**9.3.** în cazul reorganizării sau dizolvării uneia dintre Părți, potrivit legii.

**Cap. V. Forța majoră**

**Art.10.** Forța majoră este constatată de o autoritate competentă.

**Art.11.** Forța majoră, așa cum este definită la art.1351 alin.(2) din Codul civil, exonerează Părțile de îndeplinirea obligațiilor asumate prin prezentul Protocol, pe toată perioada în care aceasta acționează.

**Art.12.** Îndeplinirea Protocolului va fi suspendată în perioada de acțiune a forței majore dar fără a prejudicia drepturile ce li se cuveneau Părților până la apariția acesteia.

**Art.13.** Partea care invocă forța majoră are obligația de a notifica celeilalte Părți, imediat și în mod complet, producerea acesteia și să ia orice măsuri care îi stau la dispoziție în vederea limitării consecințelor.

**Cap. VI. Notificări și comunicări**

**Art.14.** În accepțiunea părților, orice notificare sau comunicare adresată de una dintre acestea celeilalte este valabil îndeplinită dacă va fi transmisă la sediul prevăzut în partea introductivă a prezentului Protocol.

**Art.15.** În cazul în care notificarea sau comunicarea se face pe cale poștală sau prin curier, ea va fi transmisă, prin scrisoare recomandată, cu confirmare de primire și se considera primită de destinatar la data menționată pe aceasta confirmare.

**Art.16.** În cazul în care transmiterea se face prin delegat se va considera valabil îndeplinită doar dacă aceasta conține înregistrarea destinatarului (nr. și data).

**Art.17.** Dacă notificarea sau comunicarea se trimite prin e-mail, respectiv la adresele menționate în preambulul prezentului Protocol, atunci notificarea sau comunicarea se consideră primită în prima zi lucrătoare după cea în care a fost expediată.

**Art.18.** Notificările verbale nu se iau în considerare de nici una dintre părți, dacă nu sunt confirmate, prin intermediul uneia din modalitățile prevăzute la alineatele precedente.

**Cap. VII. Dispoziții finale**

**Art.19.** Diferendele ocazionate de aplicarea sau interpretarea prezentului Protocol vor fi soluționate pe cale amiabilă de reprezentanții Părților semnatare, prin intermediul consultărilor sau negocierilor, iar dacă acest lucru nu este posibil, vor fi soluţionate de instanţele de judecată competente.

**Art.20.** Cu scopul realizării obiectivelor prezentului Protocol, reprezentanții desemnați ai Părților se vor întâlni pentru a organiza activitățile avute în vedere în cadrul acestui Protocol sau agreate de comun acord, în concordanță cu prezentul Protocol.

**Art.21.** Oricare dintre părțile Protocolului va proteja și păstra confidențială orice informație nepublicată care i-a fost adusă la cunoștință de cealaltă Parte ca rezultat al implementării prezentului Protocol.

**Art.22.** Părțile declară și garantează că încheie prezentul Protocol în deplină cunoștință asupra tuturor aspectelor de fapt și de drept legate de negocierea, încheierea, interpretarea, executarea și încetarea acestuia.

**Art.23.** În cazul în care orice dispoziție a acestui Protocol este declarată nulă sau inaplicabilă de către o instanță sau orice autoritate competentă, celelalte dispoziții rămân în vigoare.

Încheiat astăzi, \_\_\_\_\_\_, între părţile semnatare, în două exemplare originale, câte unul pentru fiecare parte.

**DIRECȚIA MOBILIATE DIRECȚIA PENTRU DIGITALIZARE ȘI**

 **URBANĂ SECTOR 4 REGENERARE URBANĂ SECTOR 4**

 **Director General, Director General,**

 **\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**PREȘEDINTE DE ȘEDINȚĂ,**

**Anexa nr. 12**

**- *MODEL* –**

**Panou informativ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PREȘEDINTE DE ȘEDINȚĂ,**